Sultan Selangor beli lukisan ‘unik’ berlatar Dewan Rakyat
Oleh MOHD YUNUS YAKKUB

12 April 2022, 5:39 pm
SHAH ALAM – Sebuah lukisan unik berunsurkan metafora di dalam Dewan Rakyat menarik perhatian dan dibeli Sultan Selangor, Sultan Sharafuddin Idris Shah.
Menerusi hantaran di Facebook Selangor Royal Office hari ini, Sultan Sharafuddin turut berkenan menggantung karya lukisan itu di ‘private study room’ baginda.
“Satu hari nanti, baginda berhasrat untuk melelong lukisan ini dan hasil lelongannya akan disumbangkan untuk tujuan kebajikan,” katanya hari ini.
Berdasarkan lukisan itu, seolah-olah menggambarkan kelakuan ahli parlimen dalam maksud tersendiri semasa berada di dewan perundangan kerajaan itu.
Sementara itu, hantaran berkenaan telah menarik ramai rakyat melontarkan pandangan mereka mengenai lukisan tersebut.
“Tersurat sangat makna gambar ini.harapnya tuanku juga dapat melihat dan tegur pemimpin politik seperti gambar yang tuanku beli tu,” kata Pakanasa FC.

Manakala pengguna, Jamie Long menyifatkan pelukis adalah seorang yang hebat.
“Daulat tuanku, sangat dalam maksud lukisan ini. Pelukis yang hebat,” jelasnya.-KOSMO!ONLINE


Lewis Hamilton di Ampang kejutkan peminat
Oleh ALIF AZRAI GHAZALI

12 April 2022, 4:41 pm
KUALA LUMPUR- Kehadiran juara dunia tujuh kali Formula 1, Sir Lewis Hamilton telah mengejutkan orang ramai apabila dilihat di salah satu stesen minyak di ibu kota, semalam.
Pemandu dari Britain itu membuat peminat sukan permotoran Formula 1 di Malaysia teruja apabila memuat naik gambar Menara Berkembar  Petronas di Instagram miliknya sebagai bukti berada di Malaysia.
Ramai yang tidak menyangka kehadiran juara dunia itu ke Malaysia kerana beliau baru sahaja menghabiskan GP Australia pada Ahad lalu.
Melalui satu perkongsian di Twitter, rata-rata orang memberikan reaksi yang positif apabila melihat Lewis menggunakan kerusi plastik yang sangat sinonim dan rapat dengan rakyat Malaysia.
“Lewis Hamilton duduk atas kerusi plastik di tengah-tengah stesen minyak di Ampang. Pengalaman Malaysia yang paling tulen,” tulis @_nsyakinah.
“Weh Lewis Hamilton dengan Nico Rosberg dekat Petronas Ampang!” komen @nqmrina.

“Tidak pernah seumur hidup saya terbayang melihat Sir Lewis Hamilton, juara dunia 7 kali, di stesen minyak Petronas di AMPANG,” ujar @aimanhxzm.
Dilaporkan jaguh Formula 1 itu tidak keseorangan apabila rakan seperjuangnya yang baru dari pasukan Mercedes, George Russell juga turut serta. – KOSMO! ONLINE.


Nasi Kerabu berlauk daging, ulat
Oleh FIRDAUS HANAFI

12 April 2022, 4:50 pm
PETALING JAYA – Niat seorang gadis untuk berbuka puasa dengan nasi kerabu berlauk daging dicemari insiden meloyakan apabila daging yang ada di dalam nasi itu dipenuhi dengan ulat.
Melalui perkongsian pengguna TikTok yang menggunakan gelaran _Naleya menjelasnya, ketika kejadian, dia sedang menunggu azan Maghrib untuk berbuka puasa di rumahnya.
Mangsa bagaimanapun memilih untuk merahsiakan lokasi kedai nasi kerabu yang dibelinya terbabit.
Menerusi paparan video klip yang berdurasi 18 saat itu menunjukkan beberapa ekor ulat telah mencemari lauk daging nasi kerabu tersebut.
Video tersebut menjadi tular dan telah menerima pelbagai komen dan reaksi dari pengguna media sosial.
“Terus jadi kembang tekak nak makan benda lain kalau macam ni,” @komen Wandol21

“Allahu, sabar ini dugaan bulan puasa, semoga Allah gantikan pahala ke atas kesabaran kakak,” ujar @Dollah Kepam
“Aku kadang-kadang dapat memang terus makan, jenis rabun yang teruk, tahu-tahu esoknya cirit,” kata @Haneem di TikTok. – KOSMO! ONLINE


Tauke Jambu, 4 rakan didakwa miliki dadah
Oleh NUZULSHAM SHAMSUDDIN

12 April 2022, 5:01 pm
KUALA LUMPUR  – Seorang pelawak yang dikenali Tauke Jambu dan empat rakannya didakwa di Mahkamah Majistret di sini hari ini, atas pertuduhan memiliki dadah jenis ketamin Ahad lalu.
Bagaimanapun tauke atau nama sebenarnya Zamatul Amri Zakaria 46 dan empat rakannya iaitu Muhamad Azman Johar, 28; Brandon Cheong Kai Szern, 25, serta dua wanita, Salimah Nasuha Gusti Hassan, 29 dan Lee Kim Yoon, 44, masing-masing mengaku tidak bersalah selepas pertuduhan terhadap mereka dibacakan di hadapan Majistret Aina Azahra Arifin.
Mengikut pertuduhan, mereka didakwa bersama-sama memiliki dadah berbahaya jenis ketamin dengan berat bersih 0.37 gram, di sebuah tempat  di 15-01 Menara Up Jalan Puchong di sini pukul 2.40 pagi pada 10 April lepas (2022).
Berikutan itu pendakwaan terhadap kesemua mereka dikemukakan mengikut Seksyen 12 (2) Akta Dadah Berbahaya 1952 dan boleh dihukum di bawah Seksyen 12 (3) akta sama dan dibaca bersama Seksyen 34 Kanun Keseksaan.
Hukuman bagi seksyen itu, memperuntukkan denda maksimum RM100,000 atau penjara maksimum lima tahun atau kedua-duanya, jika sabit kesalahan.
Terdahulu Pegawai Pendakwa Asisten Superintendan Nom Phot Prackdit menawarkan ikat jamin RM4,000 dengan seorang penjamin bagi setiap tertuduh.

Namun tauke yang tidak diwakili peguam merayu jumlah jaminan rendah dengan alasan pendapatannya terjejas selain merupakan kesalahan pertamanya.
Sementara itu empat lagi tertuduh lain hanya merayu jaminan rendah.
Selepas mendengar permohonan kedua-dua belah pihak mahkamah kemudian membenarkan setiap tertuduh diikat jamin RM3,700 dengan seorang penjamin.
Tarikh 9 Jun ini ditetapkan untuk sebutan semula kes.- KOSMO! ONLINE


Ayam tidak laku dicelup tepung sekali lagi
Oleh KOSMO!

12 April 2022, 4:30 pm
PETALING JAYA – Semua orang mengharapkan juadah yang dibeli di bazar Ramadan mampu membuka selera semasa berbuka puasa.
Namun, lain pula menimpa seorang lelaki apabila ayam goreng yang dibelinya adalah ayam yang tidak habis dijual dan kemudiannya disalut serta digoreng semula.
Menurut lelaki yang dikenali Tuan M E-One dia berang apabila ayam dibelinya itu rupaya ayam semalam.
“Nak meniaga biarlah ikhlas dan cerdik sikit, dahla panaskan yang semalam punya, pergi salut tepung baru pulak.
“Agak-agak berkat ke rezeki tu?,” soalnya.
Susulan perkongsian itu, rata-rata pengguna mengecam tindakan penjual yang tidak bertangungjawab kerana telah menipu pembeli.

“Agak-agaklah nak goreng balik, tak habis jualan sedekah jelah dekat kawan-kawan sama niaga kat bazar.
“Kalau yang mentah tak habis tak apalah esok boleh goreng ni dah goreng ,goreng balik lagi,”tulis Chef Haffizam Offshore.
Turut meninggalkan komen adalah seorang lagi pengguna dikenali sebagai Nur Azatul Amira.
“Saya pergi lewat dekat pukul 7 petang, itu pun masih berlambak lagi makanan dan kuih-kuih atas meja, tak mustahil ada yang jual balik esoknya,”jelasnya.- KOSMO! ONLINE.


Pendeposit TH dinasihat elak kongsi, dedah maklumat peribadi
Oleh HARRITH HISHAM

12 April 2022, 4:01 pm
PETALING JAYA – Lembaga Tabung Haji (TH) menasihati semua pendeposit agar tidak mudah percaya dengan pihak yang tidak dikenali sekiranya menerima panggilan telefon berhubung transaksi pemindahan wang bagi mengelak menjadi mangsa penipuan.
Pemangku Pengarah Eksekutif Operasi TH, Mohamad Ameen Abdul wahab berkata, pihaknya mengambil maklum akan kenyataan Polis berkaitan sindiket Macau Scam yang melibatkan pengeluaran wang daripada akaun pendeposit TH yang dihubungkan dengan akaun bank-bank konvensional.
“Kami ingin menegaskan bahawa TH tidak pernah menghubungi mana-mana pendeposit bagi sebarang tujuan transaksi pemindahan wang.
“Pengeluaran tunai hanya boleh dilakukan di kaunter TH melalui pengesahan identiti, perbankan internet pula dikawal dengan kata laluan dan TAC manakala pengeluaran melalaui ATM bank-bank rakan strategik TH dikawal dengan pin,” katanya dalam satu kenyataan hari ini.
Menurutnya, pengeluaran tunai daripada akaun TH juga tidak boleh dilakukan melalui platform THiJARI atau dilaksanakan melalui panggilan telefon.
“Ini kerana arahan pindahan telegrafik di kaunter hanya boleh dibuat daripada akaun TH ke akaun milik sendiri sahaja. Oleh itu, wang di dalam TH sememangnya selamat,” ujarnya.

Mohamad Ameen berkata, pendeposit juga disarankan untuk sentiasa memastikan nama dan kata laluan akses kepada platform perbankan internet rakan strategik TH tidak dikongsikan dengan mana-mana pihak.
“Selain itu, jumlah pindahan harian juga boleh dihadkan melalui perbankan internet bank-bank rakan strategik TH serta membuat semakan penyata akaun secara berkala melalui aplikasi THiJARI.
“Justeru, orang ramai dinasihatkan untuk tidak mendedahkan sebarang maklumat akaun mahupun maklumat peribadi dalam apa jua keadaan sekalipun. Untuk sebarang nasihat atau pertanyaan lanjut, boleh berhubung dengan pusat panggilan TH (THCC) di talian 03-6207 1919,” katanya. – KOSMO! ONLINE.


Guru rugi lebih RM200,000 terpedaya Macau Scam
Oleh NOR AINNA HAMZAH

12 April 2022, 4:25 pm
SEREMBAN – Bimbang namanya mempunyai kes jenayah membabitkan pengubahan wang haram, seorang guru di Kuala Pilah terjerat dengan sindiket Macau Scam serta mengikut pelbagai arahan termasuk membuat pinjaman sehingga simpanannya di bank hanya berbaki RM78 sahaja.
Lebih malang lagi, mangsa iaitu wanita berusia 43 tahun membuat pinjaman sebanyak RM200,000 dari dua buah bank seperti diarahkan ahli sindiket, manakala sebanyak RM 65,225.50 merupakan duit simpanan mangsa yang lesap gara-gara Macau Scam.
Menurut Ketua Jabatan Siasatan Jenayah Komersial (JSJK) Negeri Sembilan, Superintendan Aibee Abd. Ghani, pada Jun tahun lalu, mangsa menerima panggilan daripada insurans takaful Ampangan Jaya mengenai pengesahan tuntutan yang dilakukan dengan insurans.
“Mangsa menafikan berurusan dengan insurans tersebut dan tidak pernah buat apa-apa tuntutan. Pihak insurans memaklumkan mereka akan membuat laporan polis berkaitan hal berkenaan dan mangsa hanya berdiam diri.
“Namun, pada hari yang sama, mangsa menerima panggilan dari Sarjan Razlan daripada Balai Polis Ampangan Jaya dan memaklumkan maklumat peribadi milik mangsa iaitu nama dan nombor kad pengenalan terlibat dengan kes pengubahan wang haram dibawah Pengarah Jabatan Air Negeri Sabah.
“Malah, mangsa ditakut-takutkan terdapat 13 akaun bank yang dibuka dan terlibat dengan kes pengubahan wang haram itu,” katanya dalam satu kenyataan hari ini.

Ujar Aibee lagi, keesokkan harinya, mangsa menerima panggilan daripada Inspektor Wati dan dimaklumkan perlu membuat pindahan duit ke akaun bank milik sendiri bagi dijadikan dana bayaran untuk selesaikan kes yang pengadu terlibat ini.
Menurutnya, mangsa diminta untuk memberikan akaun bank yang jarang digunakan untuk dijadikan tempat kumpul dana bayaran ini.
“Selama hampir lima bulan iaitu sepanjang jun hingga awal Oktober, mangsa berhubung dengan mereka kerana mangsa diarahkan untuk lapor diri melalui whatsApp.
“Selepas itu, hampir lima bulan lagi iaitu bermula 29 Oktober tahun lalu sehingga 26 Mac, mangsa telah melakukan sembilan transaksi pindahan atau memasukkan tunai ke akaun Bank Rakyat miliknya sendiri berjumlah RM265,225.50.
Menurutnya, sebanyak RM200,000 diperolehi dari pinjaman yang dibuat oleh pengadu sendiri melalui dua buah bank sebagaimana diarahkan oleh ahli sindiket.
“Pada 8 April lalu, semasa mangsa membuat semakan akaun Bank Rakyat didapati baki hanya tinggal RM78.00.
“Mangsa telah membuat semakan lanjut di Bank Rakyat Kuala Pilah pada 11 April lalu dan mendapati wangnya telah dipindahkan ke akaun yang tidak dikenalinya.
Menurutnya, susulan kejadian berkenaan, mangsa yang tidak pernah mendaftar perbankan online bagi bank berkenaan telah membuat laporan di Balai Polis Kuala Pilah semalam.
“Kes disiasat di bawah Seksyen 420 Kanun Keseksaan kerana penipuan dan orang ramai diminta untuk berhati-hati serta tidak mudah percaya dengan individu yang menghubungi mereka mendakwa mewakili pasukan polis atau sebagainya,” katanya. – KOSMO! ONLINE.


Terlalu popular, BTS tidak diundang ke majlis angkat sumpah Presiden Korea Selatan
Oleh KOSMO!

12 April 2022, 5:00 pm
SEOUL – Ketua Jawatankuasa Majlis Angkat Sumpah Presiden Korea Selatan, Park Joo-sun mengesahkan kumpulan muzik tersohor, BTS tidak akan diundang untuk membuat persembahan pada majlis tersebut, lapor agensi berita Yonhap, semalam.
Joo-sun mengumumkan berita itu semasa taklimat akhbar di ibu pejabat pasukan peralihan kuasa di Seoul.
“Kami percaya adalah tidak sesuai untuk menjemput BTS kali ini kerana bakal Presiden mahukan sebuah majlis ringkas dan sederhana  yang menggalakkan perpaduan negara sambil disertai oleh  kanak-kanak, warga emas serta bintang kurang dikenali.
“Tambahan pula, dengan bajet yang terhad,  sukar untuk menjemput bintang pujaan global seperti BTS, jadi kami memutuskan untuk tidak mengundang mereka,” katanya.
Namun, kata Joo-sun, beliau berharap akan ada peluang untuk menjemput BTS ke acara di masa depan yang lebih sesuai dengan status dan kemasyhuran kumpulan itu.
Beliau juga menolak tanggapan majlis angkat sumpah itu sebagai acara politik dan berkata, ia adalah acara negara yang ditetapkan oleh undang-undang. – Agensi


Pengurus anak syarikat utiliti didakwa kemuka tuntutan palsu
Oleh NORLIZAH ABAS

12 April 2022, 4:10 pm
KUALA LUMPUR – Seorang pengurus sebuah anak syarikat utiliti negara mengaku tidak bersalah di Mahkamah Sesyen di sini atas pertuduhan mengemukakan tuntutan elaun penginapan dan saraan palsu berjumlah RM1,855, tiga tahun lalu.
Norhayati Hamzah, 50, didakwa menggunakan empat dokumen mengandungi tuntutan elaun penginapan dan saraan palsu di antara 22 Disember 2019 dan 5 Februari 2020.
Mengikut pertuduhan utama, wanita itu sebagai pengurus didakwa dengan niat untuk memperdayakan prinsipalnya iaitu Pengurus Jabatan Audit dan Pematuhan di syarikat tersebut, Mohd. Kamal Zulkawi.
Dokumen dengan butiran matan palsu itu digunakan Norhayati untuk mengelirukan prinsipalnya dan tertuduh tahu perjalanan dan penginapan tersebut sebenarnya tidak dibuat.
Kesalahan tersebut didakwa dilakukan di sebuah pejabat di Jalan Bangsar, di sini di antara 17 Januari dan 26 Februari 2020.
Norhayati didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(2) akta sama.

Seksyen itu memperuntukkan hukuman penjara maksimum 20 tahun dan didenda tidak kurang daripada lima kali ganda jumlah atau nilai butir matan yang palsu atau RM10,000 mengikut mana-mana yang lebih tinggi, jika disabit kesalahan.
Tertuduh juga mengaku tidak bersalah atas pertuduhan pilihan dengan curangnya menggunakan empat dokumen tulen yang mengandungi tuntutan elaun penginapan dan saraan sama yang mana diketahuinya mengandungi butiran palsu di tempat dan masa sama.
Wanita itu didakwa mengikut Seksyen 471 Kanun Keseksaan dan boleh dihukum di bawah Seksyen 465 kanun sama yang memperuntukkan hukuman penjara maksimum dua tahun atau denda atau kedua-duanya, jika sabit kesalahan. – KOSMO! ONLINE


Kanak-kanak ADHD maut jatuh dari tingkat 11
12 April 2022, 4:04 pm
SUBANG JAYA – Seorang kanak-kanak lelaki berusia enam tahun ditemui mati selepas dipercayai terjatuh dari kediamannya di tingkat 11, Pangsapuri Intan, Taman Puchong Intan di sini semalam.
Ketua Polis Daerah Subang Jaya, Asisten Komisioner Abd. Khalid Othman berkata, kanak-kanak berkenaan ditemui dalam keadaan telentang di atas bumbung tempat letak kenderaan.
“Mangsa merupakan lelaki warga tempatan berusia 6 tahun 6 bulan yang dipercayai terjatuh dari kediamannya di tingkat 11 dan ketika kejadian, ibu mangsa sedang berada di rumah dan bekerja secara dalam talian manakala bapanya berada di kuil.
“Menurut ibu mangsa, anaknya itu sedang bermain permainan video bersama tiga adik-beradik yang lain sebelum menyedari ketiadaan mangsa di dalam rumah,” katanya dalam kenyataan di sini hari ini.
Mengulas lanjut, kanak-kanak berkenaan juga merupakan penghidap penyakit Attention Deficit Hyperactivity Disorder (ADHD) atau gejala hiperaktif.
“Siasatan masih dijalankan di bawah Seksyen 33 Akta Kanak-Kanak 2001 kerana membiarkan kanak-kanak tanpa pengawasan yang munasabah.

“Setakat ini, tidak wujud unsur jenayah dalam kejadian ini,” jelasnya. – KOSMO! ONLINE.


Penuntut IPT berang duit e-Pemula tak boleh beli barang online
Oleh NURUL AIN NATASHA MAZLAN

12 April 2022, 4:58 pm
PETALING JAYA – Penuntut institusi pengajian tinggi (IPT) melahirkan rasa kecewa apabila bantuan e-tunai iaitu ePemula yang diberikan kerajaan tidak boleh digunakan untuk pembelian secara dalam talian.
Sebaliknya, bantuan RM150 itu hanya boleh digunakan untuk pembelian di premis sahaja.
Rata-rata mereka menyuarakan rasa tidak puas hati dan kesal selain menyifatkan langkah itu menyusahkan dan tidak membantu meringankan beban mereka.
Semalam, kerajaan mengumumkan ePemula berjumlah RM150 yang diberikan kepada belia berumur 18 hingga 20 tahun hanya boleh digunakan untuk kegunaan fizikal sahaja sebagai langkah yang diambil untuk menyokong peruncit dan peniaga di Malaysia.
Salah seorang pengguna Twitter yang dikenali sebagai Nishenjun, berkata, bantuan e-Pemula sepatutnya memudahkan urusan pelajar bukan menyusahkan mereka lebih-lebih lagi pada endemik.
“Memandangkan e-Pemula tidak boleh digunakan untuk membeli-belah dalam talian tapi korang makanlah puas-puas di Starbucks atau dimana-mana premis makanan yang sah dengan bantuan ini,” tulis pengguna lain, @Theva.

“Siapa yang buat syarat e-Pemula hanya boleh digunakan untuk kedai fizikal, saya perlukan duit itu untuk membeli buku yang hanya dijual di Shopee,” tulis Ayfah.
Menteri Kewangan, Tengku Datuk Seri Zafrul Abdul Aziz berkata, e-Pemula akan dikreditkan RM150 secara one-off ke dalam akaun para belia berumur 18 hingga 20 tahun dan juga pelajar sepenuh masa di institusi pengajian tinggi.
Belia yang berkelayakan boleh menebus bantuan tersebut menggunakan aplikasi ShopeePay, Touch N Go, Bigpay, Grab dan Grabpay.
Tempoh tuntutan kredit adalah dari semalam sehingga 1 Jun ini dan kredit tersebut boleh dibelanjakan sehingga 10 Jun depan. – KOSMO! ONLINE.


Wanita Malaysia tumbuh ‘tanduk’ pada payudara
Oleh KOSMO!

12 April 2022, 4:00 pm
LONDON  – Seorang wanita di  negeri Sabah,  Malaysia  berdepan keadaan kesihatan aneh berupa ‘tanduk’ yang tumbuh pada bahagian payudara kirinya, lapor portal berita MailOnline semalam.
Berdasarkan laporan kes   dalam jurnal Annals of Medicine and Surgery, wanita berusia 63 tahun yang identitinya tidak didedahkan itu memberitahu doktor bahawa tanduk tersebut muncul secara tiba-tiba dua tahun lalu.
Ketika dia pergi ke hospital, ia semakin tumbuh dan telah membesar sepanjang 5 sentimeter serta turut berasa gatal.
Doktor-doktor  memberitahu bahawa dia menghidap masalah tanduk kulit  yang berlaku akibat pengumpulan keratin iaitu  protein yang terdapat dalam rambut, kulit dan kuku.
Mereka percaya  tanduk itu terhasil disebabkan oleh jangkitan pada kulit selepas beberapa ujian yang dilakukan mendapati anomali itu bukan kanser.
Pasukan doktor di Hospital Queen Elizabeth 2, Kota Kinabalu melakukan  pembedahan untuk membuang tanduk tersebut dan pesakit berkenaan dilaporkan telah pulih.

Kelaziman berlakunya tanduk pada kulit tidak dapat diketahui, namun pasukan perubatan menyifatkannya sebagai ‘amat jarang’ berlaku.
Punca keadaan itu juga masih tidak jelas, namun saintis-saintis menemui hubung kait antara ketumbuhan  itu dengan radiasi dan pendedahan melampau kepada sinaran ultraungu (UV). – AGENSI


Berhentilah reka cerita – Zaki Yamani
Oleh NUR EMIRA SAIZALI

12 April 2022, 3:32 pm
PETALING JAYA – Tampil mempertahankan ibunya, penyanyi Zaki Yamani meminta bapanya, Datuk Jamal Abdillah berhenti mengeluarkan kenyataan tidak benar menuduh ibunya, Fatimatuzahra Samad sebagai penyebab yang merenggangkan hubungan mereka.
Menurut pemilik nama penuh Ahmad Zaki Yaman, 16, dalam sebuah video Instagram, ibunya tidak seharusnya dituduh sedemikian memandangkan wanita itulah merupakan individu yang sentiasa bersamanya pada waktu susah dan senang.
“Berkenaan dengan isu mak halang ayah bertemu dengan saya adalah tidak benar. Untuk baba (Jamal), kalau boleh berhentilah burukkan mami (panggilan untuk ibu) sebab bila saya sakit, dialah individu yang ada di sisi sepanjang berada di hospital.
“Sebenarnya baba (panggilan untuk Jamal) boleh saja jumpa Zaki. Babah janji nak jumpa tetapi tiada, saya WhatsApp pun tidak berbalas. Jadi, berhenti burukkan ibu saya.
Dalam pada itu, Zaki meminta pelantun lagu Kekasih Awal dan Akhir itu berhenti mereka-reka cerita tentang kemelut tersebut.
“Tiada siapa halang tetapi baba yang tak mahu jumpa saya. Kenapa pula hendak salahkan mami. Cukuplah baba buat cerita macam-macam,” ujarnya dalam ruangan komen sebuah portal berita.

Terdahulu, Jamal menerusi laporan sebuah portal berbahasa Melayu mendakwa dia dihalang oleh bekas isterinya iaitu Fatimatuzahra bertemu Zaki selepas bercerai.
Katanya, kali terakhir bertemu Zaki ialah pada Hari Raya Aidilfitri tahun lalu selama setengah jam di sebuah kediaman sahabatnya.
Kenyataan tersebut bagi menjawab dakwaan Zaki sebelum ini yang mendedahkan kali terakhir dia menyambut hari raya bersama bapanya sekitar lapan tahun lalu.
Sebagai info, Zaki merupakan anak daripad ahasil perkahwinan bersama Fatimatuzahra.
Jamal juga mempunyai anak lelaki yang juga penyanyi, Osama Yamani hasil perkahwinan berama Intan Noraina Mohd. Yusof.
Untuk rekod, penyanyi lagu Azura itu sekali lagi mendirikan rumah tangga dengan Zai Izzati Khiruddin pada 1 April 2017.
Mereka dikurniakan tiga cahaya mata iaitu Nur Azura Yamani, 3, El Isaac Yamani, 2, dan Iskandar Rayyan Yamani kini berusia dua bulan. – KOSMO! ONLINE


Raya Serba Baharu bersama MR D.I.Y.
Oleh MUHAMMAD IKHWAN IDERIS

12 April 2022, 3:54 pm
PETALING JAYA – Ketika negara telah memasuki fasa endemik Covid-19, rakyat Malaysia yang beragama Islam pastinya lebih bersemangat dalam menjalani ujian Ramadan dan pada masa sama, bersiap menyambut Aidilfitri bulan depan.
Menyedari sambutan Hari Raya tahun ini pastinya berbeza selepas dua tahun disekat langkah kawalan pandemik, peruncit barangan pembaikan rumah, MR D.I.Y. melaksanakan kempen ‘MR D.I.Y. Raya Serba Baharu’ yang memberikan potongan harga menarik buat pelanggan.
Dari 1 April hingga 8 Mei 2022, pelanggan di seluruh negara boleh mendapatkan lebih 200 barangan keperluan Hari Raya di cawangan terpilih MR. D.I.Y. meliputi barangan dekorasi, kusyen, karpet lantai, alas meja, kotak tisu, sejadah, pasu dan pinggan mangkuk.
Antara tarikan utama adalah tawaran istimewa untuk langsir pada harga hanya RM21.90 dan karpet lantai pada RM16.90 sahaja.
Alex Goh
Ketua Pemasaran Kumpulan MR D.I.Y., Alex Goh berkata, selepas dua tahun tidak dapat melakukan amalan tradisi Hari Raya, kebanyakan kos produk-produk yang digunakan untuk perayaan ini pula telah meningkat.
“Dengan semangat ‘MR D.I.Y. Raya Serba Baharu’, kami telah mengatur rangkaian khas barangan keperluan perayaan yang ‘Always Low Prices’, menjadikan ia mudah didapati oleh rakyat dan mengurangkan beban perbelanjaan mereka di musim perayaan ini,” katanya dalam satu kenyataan.

Pelanggan yang berbelanja minimum RM40 di MR. D.I.Y., RM50 di MR. TOY, atau RM30 di MR. DOLLAR di seluruh negara akan turut menerima sampul duit raya percuma sementara stok masih ada.
Orang ramai turut ditawarkan beg kitar semula bertema Aidilfitri di MR. D.I.Y., MR. TOY, dan MR. DOLLAR di seluruh negara.
Untuk maklumat lanjut, layari laman web www.mrdiy.com, platform e-dagang
www.mrdiy.com.my dan saluran media sosial MR D.I.Y. di Facebook dan Instagram.- KOSMO! ONLINE


Mangsa sindiket pekerjaan di Kemboja dikurung, kena renjatan elektrik
Oleh MOHD. HUSNI MOHD. NOOR

12 April 2022, 3:26 pm
SEPANG – Bukan sahaja dikurung dan dikawal ketat oleh kumpulan sindiket, malah mangsa turut ditampar, di pukul dan dicederakan menggunakan alat renjatan elektrik.
Itu antara bentuk penderaan dialami 16 mangsa penipuan tawaran kerja di Kemboja sepanjang berada di bawah kawalan sindiket penipuan antarabangsa sejak Oktober tahun lalu.
Perkara itu didedahkan Peguam yang mewakil kesemua mangsa, Heng Zhi Li, ketika ditemui media di Lapangan Terbang Antarabangsa Kuala Lumpur 2 (KLIA2), hari ini.
Menurutnya, dia dimaklumkan salah seorang daripada mangsa dicederakan oleh alat renjatan elektrik oleh sindiket selepas di tangkap kerana cuba melarikan diri.
“Mangsa cuba lari dari kawasan kurungan sindiket untuk memohon bantuan dengan orang awam namun, ia disedari oleh kumpulan sindiket itu.
“Selepas kejadian itu, semua mangsa diberi amaran tindakan lebih keras oleh sindiket jika cuba melarikan diri dari kurungan berkenaan,” jelasnya.

Katanya, dia dimaklumkan bahawa mangsa dikawal ketat oleh ahli sindiket yang menggunakan senjata api malah, mangsa juga tidak disediakan tempat tinggal selesa dan makanan mencukupi.
Heng berkata, pihaknya membuat siasatan mengenai mangsa sejak Januari lalu selepas menerima aduan dari seorang kakak mangsa.
Menurutnya, pihaknya juga bekerjasama dengan Majlis Antipemerdagangan Orang dan Antipenyeludupan Migran (MAPO) bagi mengesan koordinat bangunan berserta gambar bangunan didiami mangsa. – KOSMO! ONLINE.


[VIDEO] Insiden kenderaan dibakar penternak disiasat polis
Oleh NIK NUR IZZATUL HAZWANI NIK ADNAN

12 April 2022, 3:20 pm
KEMAMAN – Tindakan sekumpulan lelaki dipercayai penternak lembu membakar sebuah kenderaan pelbagai guna yang disyaki digunakan untuk mencuri haiwan ternakan mereka mungkin membawa padah.
Ketua Polis Daerah Kemaman, Superintendan Hanyan Ramlan berkata, pihaknya telah membuka kertas siasatan bagi menyiasat kes tersebut.
Dia berkata, berdasarkan maklumat awal, insiden tersebut disyaki berlaku di tepi jalan Felda Bukit Kuantan menghala ke Felda Neram 1, Jabor di sini.
“Kita masih menyiasat punca sebenar kenderaan itu dibakar. Siasatan dilakukan mengikut Seksyen 435 Kanun Keseksaan.
“Kesalahan khianat dengan api itu boleh dikenakan hukuman penjara maksimum 14 tahun dan denda jika sabit kesalahan,” katanya ketika dihubungi Kosmo! di sini hari ini.
Dalam pada itu, Hanyan memberitahu, dakwaan kononnya kenderaan pelbagai guna jenis Honda Odyssey digunakan untuk membawa lembu yang dicuri masih belum dapat dipastikan kerana tiada aduan berhubung kes kecurian haiwan itu diterima setakat ini.

Sebelum ini, tular video berdurasi 40 saat di media sosial sejak kelmarin tentang kemarahan sekumpulan lelaki apabila lembu ternakan mereka dicuri. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Kerajaan Johor tidak halang penceramah, pendakwah beri kuliah
Oleh MOHAMAD FAIZAL HASHIM

12 April 2022, 3:54 pm
ISKANDAR PUTERI – Kerajaan negeri tidak menghalang mana-mana penceramah atau pendakwah untuk memberi tauliah dan ceramah di negeri ini asalkan menepati kriteria yang ditetapkan Majlis Agama Islam Negeri Johor (Mainj).
Pengerusi Jawatankuasa Hal Ehwal Agama Islam negeri, Mohd. Fared Mohd. Khalid berkata, antara kriteria utamanya ialah latar belakang pendidikan dan fahaman mengikut Ahli Sunnah Wal Jamaah.
Katanya, sekiranya mereka mampu menepati kriteria yang ditetapkan, penceramah dan pendakwah dibenarkan berurusan di negeri Johor.
“Selagi pendakwah dan penceramah tepati kriteria yang ditetapkan oleh MAINJ, tidak ada masalah mereka dibenarkan untuk memberi tauliah di Johor.
“Kita ada lembaga dan Jawatankuasa Tauliah Pengajar dan Memberi Syarahan Agama Negeri Johor yang meneliti hal ini. Jawatankuasa ini perlu diberi keyakinan penuh dalam memberi ketentuan tauliah ini.
“Alhamdulillah jawatankuasa ini tidak pernah bersifat berat sebelah. Jika kriteria ini ditepati, kita akan benarkan tanpa mengira siapa pun mereka,” katanya.

Beliau berkata demikian ketika ditemui pada program Belanja Raya Bersama Asnaf 2022 di Mydin Mall di sini, hari ini.
Pada 2016, kerajaan Johor mengeluarkan pekeliling dan arahan melarang 16 penceramah bebas mengajar kelas agama di negeri ini.
Pada tahun berikutnya, Johor mengharamkan dua penceramah, Mufti Zimbabwe, Ismail Menk dan Ustaz Haslin Baharim, daripada menyampaikan ceramah di negeri ini berikutan pandangan mereka yang boleh menjejaskan perpaduan dan keharmonian kaum. – KOSMO! ONLINE.


Pemandu lori maut dihempap konkrit
Oleh WAT KAMAL ABAS

12 April 2022, 3:48 pm
TAIPING – Seorang pemandu lori maut apabila muatan konkrit yang dibawa menimpanya setelah terbabit dalam kemalangan di Kilometer (KM) 220.4 Lebuh Raya Utara Selatan arah utara dekat sini awal pagi tadi.
Dalam kejadian yang berlaku pada pukul 4.50 pagi itu, mangsa, Nor Azlan Ramli, 33, dari Kampung Bukit Kecik, Simpor, Sungai Petani, Kedah itu mengalami kecederaan parah.
Ketua Polis Daerah Taiping, Asisten Komisioner Osman Mamat berkata, mangsa dalam perjalanan dari Ipoh ke Pulau Pinang.
“Sampai di tempat kejadian, kenderaan dipandunya hilang kawalan lalu terbabas ke sebelah kiri menyebabkan muatan batu konkrit yang dibawa menimpanya.
“Pemeriksaan pegawai perubatan yang tiba tidak lama kemudian mengesahkan mangsa telah meninggal dunia,” katanya dalam satu kenyataan di sini.
Kes disiasat mengikut Seksyen 41(1)Akta Pengangkutan Jalan 1987 manakala lori berkenaan telah ditahan bagi pemeriksaan Puspakom. – KOSMO! ONLINE


Seorang lagi banduan berjaya ditangkap, empat lagi masih diburu
Oleh NOR AINNA HAMZAH

12 April 2022, 3:16 pm
JELEBU – Seorang lagi banduan yang melarikan diri dari Penjara Jelebu, di sini, kelmarin berjaya ditangkap di Sungai Muntoh, Titi oleh pihak Penjara Jelebu, pukul 4 pagi tadi.
Ketua Polis Daerah Jelebu, Deputi Superintenden Maslan Udin berkata, banduan bernama Shazuan Md Sharif, 32, itu telah dibawa ke Mahkamah Bahau untuk permohonan reman di bawah Seksyen 117 Kanun Prosedur Jenayah pagi ini.
Menurutnya, banduan tersebut direman selama empat hari iaitu sehingga 16 April ini.
“Dengan tangkapan ini telah menjadikan
jumlah seramai tiga orang telah berjaya ditangkap. Usaha giat pihak polis bersama pihak penjara masih diteruskan bagi mengesan baki empat banduan yang masih bebas,” katanya dalam satu kenyataan hari ini.
Dalam pada itu, Maslan menasihatkan orang ramai supaya tidak menyebarkan sebarang berita yang tidak tepat yang boleh mengganggu gugat ketenteraman awam dan siasatan pihak polis.
“Pihak polis menyeru orang ramai yang mempunyai sebarang maklumat boleh disalurkan ke balai polis yang berhampiran atau menghubungi Ibu Pejabat Polis (IPD) Jelebu di talian 06-6136222, Bikik Gerakan Jelebu (06-6137999), atau Pegawai Penyiasat, Inspektor Zuria Anis binti Mahassan (016-6096996).

Empat lagi yang masih bebas dikenali sebagai Muhammad Syafiq Rohmat, 32; Mazlan Samah, 39; Mohamad Aminuddin Khan Mohd. Yusof, 28; dan seorang warganegara Indonesia dikenali sebagai, Zainuddin, 62.
Untuk rekod, tangkapan pertama melibatkan banduan bernama Sohaimi Khalid, 50, berjaya ditangkap semula di kawasan kebun sawit, Kongkoi di sini dalam jarak dua kilometer dari Penjara Jelebu pada pukul 7 petang kelmarin iaitu hari yang sama melarikan diri.
Tangkapan kedua pula melibatkan banduan bernama Mohd. Zairizan Zainal, 42, ketika cuba melarikan kenderaan penduduk selepas masuk ke rumah penduduk di Kampung Petasih Tengah, Pertang pada pukul 5.15 pagi semalam. -KOSMO! ONLINE.


Pemandu lori disyaki jual mercun diberkas polis
Oleh NIK NUR IZZATUL HAZWANI NIK ADNAN

12 April 2022, 3:40 pm
DUNGUN – Hasrat seorang pemandu lori untuk mengaut keuntungan mudah pada musim perayaan ini dengan menjual mercun membawa padah apabila dia diberkas polis di Ketengah Jaya di sini semalam.
Lelaki berusia 39 tahun itu ditahan di rumahnya bersama bekalan mercun pelbagai jenis berkenaan pada pukul pukul 7.10 pagi.
Ketua Polis Daerah Dungun Superintendan Baharudin Abdullah berkata, rampasan mercun pelbagai jenis dianggarkan bernilai RM10,000 tersebut merupakan yang pertama di Terengganu pada bulan Ramadan ini.
“Serbuan di rumah dilakukan di rumah suspek mendapat maklumat daripada orang awam.
“Sebanyak 19 jenis mercun berjaya dirampas seperti mercun bola, happy boom,happy festival, magic shot, thunder clap dan cake 168 shot,” katanya pada sidang akhbar di Ibu Pejabat Polis Daerah Dungun di sini hari ini.
Baharuddin berkata, siasatan awal percaya suspek memperoleh bekalan mercun itu dari negara jiran.

Tambah beliau, lelaki tersebut dipercayai menjual sendiri mercun terbabit untuk pasaran daerah ini. – KOSMO! ONLINE.


Rambut Fazli Zainal botak gara-gara steroid
Oleh MOHAMMAD SHAHEMY AZMI

12 April 2022, 3:15 pm
PETALING JAYA – Penyanyi Fazli Zainal mendedahkan mengalami keguguran rambut yang sangat teruk sehingga beberapa bahagian kepalanya menjadi botak kesan daripada pengambilan ubat steroid selepas dijangkiti Covid-19 pada tahun lalu.
Fazli, 44, berkata, keadaan kesihatannya semakin pulih, namun dia mengalami masalah keguguran rambut kronik sehingga beberapa bahagian kepalanya botak licin kesan daripada pengambilan steroid.
“Alhamdulillah keadaan kesihatan saya bertambah baik. Lebih-lebih lagi sekarang ini kita sedang menjalani ibadah puasa.
“Cuma sekarang saya mengalami masalah keguguran rambut kronik sehingga beberapa bahagian kepada menjadi botak. Puncanya disebabkan kesan daripada pengambilan dadah (steroid),” ujarnya.
Kata pelantun lagu Harapan itu lagi, selain mengalami keguguran rambut, kulitnya juga menjadi kering.
“Pernafasan okey dan semakin baik walaupun 75 peratus paru-paru saya telah rosak. Doktor sarankan saya untuk amalkan senaman ringan untuk melatih paru-paru,” jelasnya.

Menyentuh tentang perkembangannya terkini, Fazli memberitahu sudah kembali aktif menyanyi sejak beberapa bulan lalu dan kini sibuk menjadi pengacara untuk program Keluarga Malaysia.
“Saya sudah pun kembali aktif menyanyi sejak beberapa bulan lalu. Sekarang ini saya menjadi pengacara untuk program Keluarga Malaysia bersama Perdana Menteri dan akan menjelajah ke seluruh Malaysia termasuk di Sabah dan Sarawak,” katanya.
Dalam pada itu, Fazli sempat menitipkan pesan kepada masyarakat supaya tidak terlalu leka dan sentiasa berhati-hati dengan menjaga keselamatan diri masing-masing.
“Walaupun kita sekarang dalam peralihan ke fasa endemik, orang ramai masih perlu berhati-hati kerana Covid-19 masih ada. Saya bersyukur diberi peluang hidup kedua,” katanya.
Terdahulu, Fazli menerima rawatan di Hospital Ampang selama 29 hari selepas dijangkiti wabak Covid-19 sebelum dibenarkan keluar hospital pada 29 Ogos tahun lalu.
Ujian imbasan tomografi berkomputer (CT Scan) mendapati kira-kira 75 peratus paru-parunya telah rosak. – KOSMO! ONLINE


Kecoh guru rancak buat ‘live’ ketika mengajar di kelas
Oleh KOSMO!

13 April 2022, 9:44 pm
PETALING JAYA – Tindakan seorang guru yang mengajar di dalam kelas sambil membuat rakaman siaran langsung di media sosial telah menimbulkan pelbagai reaksi orang ramai.
Pagi tadi, kecoh di Twitter mengenai ciapan seorang pengguna, Tai Tai berkongsi tangkap layar yang diambil sewaktu mengikuti sesi ‘live’ seorang guru dan dapat dilihat ketika itu guru tersebut sedang mengajar di dalam kelas.
Katanya, setelah dia meninggalkan komen bagi menegur tindakan guru berkenaan, akhirnya guru tersebut bertindak menyekat akuannya daripada terus mengikuti siaran langsung itu.
“Mak ayah setuju ke cikgu mengajar sambil ‘live’, bila saya komen di video, terus kena sekat,” ciapnya.
Sementara itu, perkongsian tersebut turut membangkitkan kemarahan sesetengah pihak lebih-lebih lagi golongan ibu bapa kerana mereka dilihat mempersoalkan etika seorang guru serta risau akan keberkesanan ilmu yang disampaikan.
Menjengah ke ruangan komen, pelbagai reaksi negatif diberikan oleh orang ramai yang rata-ratanya kurang setuju dengan tindakan golongan pendidik yang gemar membuat sesi siaran langsung sewaktu mengajar di dalam kelas.

Lebih membimbangkan adalah guru-guru ini dikatakan terlalu mengutamakan konten video di media sosial serta jumlah penonton yang mengikuti siaran langsung mereka berbanding tumpuan terhadap anak didik sendiri.
“Cikgu mengajar dalam kelas sambil buat ‘live’, pelajar dah di dalam kelas depan mata, jadi rakaman itu untuk siapa pula, ini etika seorang guru ke, boleh beri pencerahan kepada kami,” komen seorang pengguna.
“Adakah pihak kementerian pendidikan membenarkan seorang guru itu rancak membuat ‘Facebook Live’ kongsi situasi ketika mengajar di dalam kelas, dan ramai guru yang buat macam ini, siap sibuk minta penonton kongsi ‘live’ mereka, mana fokus untuk mengajar,” soal pengguna lain. – KOSMO! ONLINE


Polis nafi halang penyokong Perak FC tonton perlawanan
Oleh ASLIZA MUSA

13 April 2022, 11:11 pm
IPOH – Polis Perak menafikan dakwaan kononnya menghalang penyokong bola sepak Perak masuk ke stadium bagi menonton perlawanan.
Ketua Polis Perak, Datuk Mior Faridalathrash Wahid berkata, pihaknya tidak pernah mengeluarkan arahan seumpama itu sebaliknya penyokong dibenarkan menonton asalkan mempunyai tiket perlawanan.
“Kita tidak boleh halang masyarakat menonton perlawanan bola sepak. Jika ada tiket yang sah, kita akan benarkan mereka masuk.
“Setakat ini, memang tiada maklumat yang kita larang (hadir ke stadium). Pihak polis hanya membuat pemeriksaan rapi supaya penonton tidak membawa masuk benda-benda yang tidak dibenarkan seperti senjata,” ujarnya.
Beliau ditemui selepas program pemantauan operasi standard (SOP) Covid-19 dan High Profile Policing (HPP) di bazar Ramadan di perkarangan Stadium Indera Mulia di sini hari ini.
Berkaitan larangan membawa gendang, kata Mior Faridalathrash, itu terpulang kepada pihak pengurusan stadium. – KOSMO! ONLINE


Wabak ASF: Sampel dari 19 ladang babi akan diambil esok
Oleh ZAKKINA WATI AHMAD TARMIZI

13 April 2022, 11:16 pm
PORT DICKSON – Jabatan Perkhidmatan Veterinar (JPV) Negeri Sembilan akan mengambil sampel darah babi daripada 19 buah ladang ternakan babi tanpa lesen di Kampung Baru Site A, Tanah Merah, Lukut di sini, esok.
Sampel tersebut bagi pengesanan kehadiran wabak Demam Babi Afrika (ASF) selepas sebuah ladang ternakan babi di kawasan itu sah dijangkiti wabak berkenaan pada 9 April lalu.
Pengerusi Jawatankuasa Bertindak Pertanian dan Industri Asas Tani Negeri Sembilan, Datuk Bakri Sawir berkata, kesemua 19 ladang ternakan babi berkenaan terletak sekitar tiga kilometer dari ladang yang telah terjejas ASF.
“Keputusan sampel akan diketahui dalam tempoh 24 jam. Setakat ini, tiada ladang yang diketahui status jangkitan. Bagaimanapun, pemantauan berterusan akan terus dilaksanakan di 19 buah ladang tersebut,” katanya selepas merasmikan Program Outreach Konservasi Penyu Jabatan Perikanan Negeri Sembilan di Glory Beach Resort, di sini hari ini.
Pada 9 April lalu, media melaporkan Negeri Sembilan mencatatkan kes jangkitan wabak ASF apabila ia sah dilaporkan di Kampung Baru Site A, Tanah Merah, Lukut di sini.
Dua kes positif itu disahkan menjangkiti babi di sebuah ladang yang tidak berlesen dan dipercayai dibawa dari Perak. Sebanyak 273 ekor babi yang dijangkiti wabak ASF di ladang di Kampung Baru Site A, Tanah Merah, Lukut di sini, telah dilupuskan petang tadi. – KOSMO! ONLINE


Mindef catat kejayaan suku pertama 2022
Oleh HARRITH HISHAM

13 April 2022, 9:04 pm
KUALA LUMPUR – Kementerian Pertahanan (Mindef) berjaya mencatatkan kejayaan pada suku pertama tahun ini apabila sebahagian besar perancangan 2022 telah selesai dengan jayanya.
Menteri Kanan Pertahanan, Datuk Seri Hishammuddin Tun Hussein berkata, kejayaan ini membuktikan bahawa Mindef sentiasa bergerak ke hadapan.
Menurutnya, beberapa perancangan Mindef sudah berjaya dicapai antaranya Rumah Keluarga Malaysia Angkatan Tentera (RKMAT), perolehan kapal misi pesisir (LMS) dan enam helikopter MD-530G.
“Sebagai kementerian dan pasukan yang diamanahkan memelihara keamanan negara, kita tiada pilihan selain harus sentiasa menggalas tanggungjawab dengan cemerlang dan ia terbukti.
“Tidak sampai empat bulan, saya nyatakan bahawa sebahagian perancangan itu selesai dengan jayanya,” katanya ketika berucap pada Majlis Anugerah Pencapaian Cemerlang (APC) Mindef di Hotel Intercontinental hari ini.
Hishammuddin berkata, kejayaan dalam agenda perumahan menunjukkan sebanyak 305 unit RKMAT di Kem Segamat, 204 unit RKMAT di Kem Pakit dan 20 unit RKMAT Kem Oran telah berjaya dibina.

Tambahnya, agenda kebajikan turut diberi penekanan melibatkan penambahbaikan kadar dividen Lembaga Tabung Angkatan Tentera (LTAT).
“Perdana Menteri sudah mengumumkan pada 6 Mac lalu, dividen LTAT bagi tahun 2021 ialah 4.1 peratus iaitu yang tertinggi sejak 2019.
“Ini semestinya menambah lagi semangat Mindef dan LTAT untuk menjayakan perancangan seterusnya iaitu pindaan Akta Tabung Angkatan Tentera bagi membolehkan tabung persaraan yang diuruskan LTAT dijamin sepenuhnya kerajaan,” ujarnya. – KOSMO! ONLINE


Lelaki maut jatuh tingkat 6 IDCC
Oleh MOHD YUNUS YAKKUB

13 April 2022, 11:22 pm
SHAH ALAM – Seorang lelaki ditemui mati selepas terjatuh dari tingkat enam bangunan Pusat Konvensyen Ideal (IDCC), Seksyen 15 di sini, hari ini.
Dalam kejadian kira-kira pukul 1.30 tengah hari itu, mangsa berusia 56 tahun maut selepas pecah di bahagian kepala.
Ketua Polis Daerah Shah Alam, Asisten Komisioner Mohd. Iqbal Ibrahim berkata, hasil siasatan awal mendapati mangsa yang tidak bekerja itu tinggal di Kuala Lumpur dan datang ke lokasi tersebut disyaki bagi mencari tempat yang tinggi.
Katanya, mangsa dipercayai terjun dengan memijak bonet hadapan keretanya untuk terjun dari tingkat enam bangunan IDCC tersebut.
“Ini menyebabkan mangsa pecah pada bahagian kepala dan meninggal dunia di lokasi kejadian.
“Pihak forensik mengesahkan tiada sebarang pergelutan dan kecederaan lain,” katanya dalam kenyataan hari ini.

Jelas beliau, mayat mangsa telah dibawa ke Hospital Tengku Ampuan Rahimah (HTAR) Klang untuk bedah siasat.
Tambahnya, orang ramai yang mempunyai maklumat berkaitan kes berkenaan boleh menyalurkan kepada Penolong Pegawai Penyiasat kes, Sarjan Muhammad Nor di talian 03-55202222.
“Kes diklasifikan sebagai mati mengejut,” katanya. – KOSMO! ONLINE


Tekong bot Vietnam cuba tikam anggota APMM
Oleh TOREK SULONG

13 April 2022, 11:07 pm
PASIR PUTEH – Seorang tekong bot nelayan Vietnam bertindak agresif apabila cuba menikam anggota Agensi Penguatkuasaan Maritim Malaysia (APMM) Kelantan dengan sebilah pisau semasa pihak berkuasa menahan bot yang kendaliannya di 46 batu nautika dari Tok Bali di sini kelmarin.
Kejadian berlaku kira-kira pukul 5 petang semasa bot ronda APMM mengejar bot yang dinaiki tekong bersama 19 orang nelayan warga Vietnam yang berada dalam keadaan mencurigakan pada jarak tiga batu nautika dari Tok Bali.
Pengarah APMM Kelantan, Kapten Maritim Syed Nor Adli Syed Ab. Rahman berkata, APMM mengambil masa kira-kira 45 minit untuk menghentikan sebelum menahan bot tersebut.
Menurutnya, apabila bot itu ditahan, seorang anggota APMM berusia 32 tahun menerpa masuk ke dalam rumah kemudi bot untuk mengambil alih kawalan bot nelayan berkenaan namun, tekong bertindak mengacukan pisau dan cuba menikamnya.
“Insiden itu menyebabkan berlaku pergelutan antara mereka sehingga bahagian tapak tangan kiri anggota itu cedera. Seorang lagi anggota APMM pula cedera pada ibu jari kanan semasa bergelut dengan nelayan yang lain.
“Bagaimanapun, tekong dan kesemua nelayan warga Vietnam berusia dalam lingkungan 20 hingga 48 tahun berjaya ditahan. Pemeriksaan mendapati, semua warga Vietnam itu tidak memiliki sebarang dokumen pengenalan diri,” katanya dalam satu kenyataan hari ini.

Syed Nor Adli memberitahu, bot itu juga tidak memiliki permit untuk menangkap ikan di bawah Akta Perikanan 1985.
Ujarnya, APMM turut merampas bot yang dinaiki nelayan-nelayan itu, peralatan menangkap ikan, hasil tangkapan ikan kira-kira 500 kilogram dan 500 liter minyak diesel dengan anggaran nilai sebanyak RM1.5 juta.
Tambahnya, kes disiasat mengikut Seksyen 15 (1) (a) Akta Perikanan 1985 dan Seksyen 16 (3) akta yang sama. – KOSMO! ONLINE


Lelaki sumbat dumbel 2 kilogram dalam rektum
Oleh KOSMO!

13 April 2022, 9:30 pm
BRASILIA – Sekumpulan pakar perubatan di Brazil terkejut apabila menemui sebuah dumbel besi seberat dua kilogram yang disumbat ke dalam rektum seorang lelaki, lapor portal berita MailOnline, semalam.
Lelaki berusia 54 tahun yang tidak didedahkan itu menunggu dua hari sebelum mendapatkan rawatan selepas gagal mengeluarkan sendiri logam tersebut.
Dia datang ke hospital di Manaus dengan mengadu sakit perut, loya dan tidak boleh membuang air besar.
Doktor mengarahkan lelaki berkenaan menjalani pemeriksaan sinar X selepas tidak dapat mengesan apa-apa punca yang menyebabkan kesakitan yang dialaminya.
Hasil sinaran X mendedahkan bahawa dumbel yang panjangnya hampir 20 sentimeter tersekat di tempat kolon bertemu dengan rektum.
Semasa pembedahan berlangsung, penyepit perubatan tidak berjaya menarik keluar dumbel yang tersekat itu.

Pakar perubatan terpaksa menyeluk rektum pesakit dengan tangan untuk menarik keluar dumbel secara manual.
Kes yang ditulis dalam International Journal of Surgery Case Reports itu turut menyatakan bahawa pembedahan tersebut berjaya dengan pesakit berkenaan dibenarkan keluar selepas tiga hari di hospital.
Doktor berkata, majoriti pesakit yang dirawat dengan objek yang tersekat dalam rektum ialah lelaki berkulit putih, berumur antara 20 dan 40 tahun.
Kepuasan seksual menjadi penyebab paling kerap ditemui dalam kes-kes seumpama itu. – Agensi


Penjara 10 tahun, suami cederakan isteri guna rotan
Oleh IVAN AMIRUL

13 April 2022, 9:29 pm
TAWAU – Mahkamah Sesyen Tawau, hari ini, menjatuhkan hukuman penjara 10 tahun ke atas seorang pemilik restoran ekoran mencederakan isterinya menggunakan sebatang rotan pada minggu lalu.
Mohd Faizal Md Yusuf, 34, mengaku bersalah selepas pertuduhan dibacakan terhadapnya di depan Hakim Awang Kerisnada Awang Mahmud.
Berdasarkan pertuduhan, Mohd Faizal didakwa menyebabkan kecederaan ke atas isterinya Siti Nur Ajeerah Lama, 32, menggunakan sebatang rotan di sebuah restoran, di Batu 1, Jalan Kuhara pada 6 April lalu sekitar pukul 1 petang.
Tertuduh didakwa mengikut Seksyen 324 Kanun Keseksaan yang dibaca bersama Seksyen 326A Kanun Keseksaan yang memperuntukkan hukuman penjara hingga 10 tahun atau denda atau sebat atau mana-mana dua daripada hukuman berkenaan.
Sementara itu, Timbalan Pendakwa Raya Mohd Suhaimi Suriana memohon hukuman berat dikenakan terhadap tertuduh kerana kepentingan awam dan mengambil kira kecederaan mangsa yang kini masih mendapatkan rawatan di Hospital Tawau.
Bagaimanapun, tertuduh yang tidak diwakili peguam kemudiannya memohon hukuman diringankan dan memberitahu mahkamah bahawa tindakan itu diambil kerana mengesyaki isterinya berlaku curang.

Awang Kerisnada kemudian menjatuhkan hukuman penjara 10 tahun, bermula dari tarikh dia ditahan pada 7 April lalu dan empat sebatan. – KOSMO! ONLINE


SC kompaun CEO, Pengarah, 2 pegawai Serba Dinamik RM3 juta seorang
13 April 2022, 11:02 pm
PETALING JAYA – Suruhanjaya Sekuriti Malaysia (SC) kenakan kompaun maksimum kepada Serba Dinamik Holdings Berhad, Ketua Pegawai Eksekutif (CEO), Pengarah Eksekutif dan dua pegawainya sebanyak RM3 juta setiap seorang.
SC dalam satu kenyataan berkata, kompaun tersebut dikenakan atas kesalahan menghantar penyata kewangan palsu kepada Bursa Malaysia Securities Berhad (Bursa Malaysia).
“Individu tersebut ialah CEO dan Pengarah Urusan Kumpulan Serba Dinamik, Datuk Dr. Mohd. Abdul Karim Abdullah; Pengarah Eksekutif, Datuk Syed Nazim Syed Faisal; Ketua Pegawai Kewangan Kumpulan, Azhan Azmi serta Naib Presiden Akaun dan Kewangan, Muhammad Hafiz Othman.
“Muhammad Hafiz juga telah dikompaun sebanyak RM1 juta lagi, saman maksimum yang dibenarkan, kerana memalsukan rekod perakaunan syarikat subsidiari Serba Dinamik Sdn. Bhd., satu kesalahan di bawah Seksyen 368(1)(b)(i) Akta Pasaran Modal dan Perkhidmatan 2007 (CMSA),” katanya kenyataan itu di sini hari ini.
Jelasnya, beliau telah dikenakan pertuduhan kerana terlibat dalam mengarahkan penyediaan dokumen palsu berkaitan penjualan Serba Dinamik Sdn. Bhd.
“Kompaun itu dikenakan dengan persetujuan bertulis daripada Pendakwa Raya selaras dengan kuasa di bawah Seksyen 373(1) CMSA.

“Ini berikutan keputusan Pendakwa Raya menerima representasi yang dikemukakan kepada Pejabat Peguam Negara oleh Serba Dinamik dan individu terbabit berkenaan pertuduhan yang belum diselesaikan di mahkamah,” katanya.
Tambahnya, kompaun maksimum boleh dikenakan di bawah Seksyen 369(a)(B) CMSA kerana memberi maklumat palsu dalam penyata kewangan syarikat.
Sementara itu, katanya, Serba Dinamik dan individu terbabit telah dikenakan pertuduhan kerana mengemukakan penyata palsu tersebut kepada Bursa Malaysia pada 26 Februari 2021, berhubung dengan angka pendapatan sebanyak RM6.014 bilion yang terkandung dalam laporan suku tahun bagi keputusan disatukan bagi suku tahun dan tahun berakhir 31 Disember 2020. – KOSMO! ONLINE


Beberapa sektor pekerjaan diberi kelonggaran laksana gaji minimum RM1,500
Oleh MOHD. HUSNI MOHD. NOOR

13 April 2022, 9:00 pm
PUTRAJAYA – Kementerian Sumber Manusia (KSM) memaklumkan, beberapa sektor pekerjaan akan diberi kelonggaran daripada melaksanakan gaji minimum RM1,500 yang akan berkuat kuasa 1 Mei ini.
Menterinya, Datuk Seri M. Saravanan berkata, tempoh kelonggaran yang diberikan kepada sektor berkenaaan adalah selama setahun.
Beliau berkata, antara sektor berkenaan termasuk syarikat yang mempunyai pekerja kurang daripada lima orang dan sektor yang terjejas teruk akibat pandemik Covid-19 seperti perhotelan dan pelancongan.
“Kami memberi tempoh setahun kepada mereka dan jika selepas setahun mereka masih terjejas maka, tempoh itu boleh dipanjangkan mengikut budi bicara menteri.
“Pendekatan (kelonggaran) ini kita sudah lalukan semasa pelaksanaan perintah gaji minimum RM1,200 pada tahun 2012,” katanya ketika ditemui selepas melancarkan Inisiatif Microcredential HRD Corp, hari ini.
Katanya, beliau dimaklumkan ada syarikat yang sudah menawarkan gaji minimum RM1,500 kepada pekerja mereka sebelum pelaksanaan perintah itu.

Bagaimanapun, Saravanan berkata, rakyat kini mempunyai lebih pilihan sama ada mahu merebut peluang pekerjaan dengan gaji minimum atau melibatkan diri dalam ekonomi gig.
“Saya dimaklumkan, ada orang bawak Grab sudah boleh dapat lebih RM2,000 sebulan justeru, majikan perlu menyediakan pakej gaji yang menarik untuk menarik rakyat di luar sana,” katanya.
Katanya, tindakan kerajaan menaikkan gaji minimum ini bukan dibuat sesuka hati sebaliknya ia sudah termaktub dalam akta iaitu semakan dalam tempoh dua tahun sekali. – KOSMO! ONLINE


8 penyeluk saku warga asing diberkas
Oleh NOR AZIAH MAT NOH

13 April 2022, 8:27 pm
KUALA LUMPUR – Tiga wanita antara lapan warga asing diberkas kerana disyaki terlibat dalam kegiatan seluk saku di sekitar Jalan Ampang, di sini kelmarin.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya menjalankan siasatan berhubung kes kehilangan kad kredit akibat penyeluk saku pada Sabtu lalu.
“Hasil risikan kita berjaya menangkap lapan warga asing terdiri daripada lima lelaki serta tiga wanita berusia lingkungan 22 hingga 38 tahun disyaki terlibat dalam kes seluk saku terbabit.
“Menerusi tangkapan itu, polis turut merampas dua buah telefon bimbit jenama Iphone 13 Pro serta lapan keping resit pembelian kad kredit,” katanya dalam satu kenyataan hari ini.
Selain itu, polis juga merampas aksesori fesyen termasuk satu topi jenama Armani Exchange, dua beg silang Tommy Hilfiger dan Puma menjadikan jumlah keseluruhan rampasan bernilai RM37,000.
Tambah Noor Dellhan, kesemua suspek telah ditahan reman selama dua hari bermula hari ini untuk siasatan selanjutnya di bawah Seksyen 379 Kanun Keseksaan. – KOSMO! ONLINE


Aksi remaja ditertawa jatuh jongkang-jongket buat netizen geram
Oleh KOSMO!

13 April 2022, 7:30 pm
JAKARTA – Sebuah klip video tular di media sosial Indonesia memaparkan sekumpulan remaja perempuan sedang bergurau sambil bermain jongkang-jongket di sebuah lokasi yang dipercayai bekas tapak tadika, lapor laman berita Suara.com.
Video yang dimuat naik pada akaun Instagram bernama @memomedsos itu mendapat kecaman netizen disebabkan tingkah laku kumpulan remaja tersebut.
Menerusi video berkenaan, kelihatan seorang gadis cuba menaiki jongkang-jongket sambil diperhatikan rakan-rakannya.
Bagaimanapun, ketika gadis itu cuba melonjak ke atas, dia gagal mengimbangi badan lalu jatuh terduduk di atas tayar yang berada pada bahagian bawahnya.
Walaupun dia dilihat berada dalam kesakitan, namun rakan-rakannya tidak mengendahkannya lalu terus bergurau dan ketawa.
Rakan-rakannya tidak membantu gadis itu yang terjatuh, bahkan salah seorang daripada mereka ketawa terbahak-bahak sambil terduduk di atas tanah.

Video tersebut mendapat perhatian netizen di ruangan komen.
“Tak kelakar, takut dia patah tulang,’’ tulis seorang netizen.
“Nasib baik terjatuh di atas tayar,’’ komen netizen lain. – Agensi


Wanita selamba hadir kenduri pakai ‘baju kelawar’
Oleh KOSMO!

13 April 2022, 8:30 pm
JAKARTA – Seorang wanita di Tasikmalaya, Jawa Barat menjadi tular di media sosial apabila dengan selamba mengenakan ‘baju kelawar’ ketika menghadiri sebuah majlis perkahwinan, lapor laman Wolipop, hari ini.
Rakaman video itu dimuat naik oleh akaun Instagram @vidiowedding yang memaparkan wanita berkenaan naik ke pelamin dan bergambar dengan pasangan pengantin.
Keberanian wanita itu mengenakan pakaian biasa tanpa berdandan ke majlis perkahwinan telah membuatkan pengantin perempuan menghulurkan wang sagu hati sebagai tanda terima kasih kerana sudi meluangkan masa singgah di kenduri mereka.
Menurut pemilik video, Fikri Rizaldi, wanita itu ialah jiran kepada pasangan pengantin dan sudah lama mengenali mereka.
“Mungkin dia sibuk menguruskan hal di rumah dan terus ke majlis perkahwinan tanpa bersiap seperti tetamu lain.
“Namun yang penting, dia memenuhi jemputan dan itu yang membuatkan pengantin perempuan menghadiahkan wang sagu hati kepadanya,” ujar Fikri. – Agensi


Dua ahli sindiket ah long simbah cat rumah peminjam diberkas
Oleh JAMLIAH ABDULLAH

13 April 2022, 8:53 pm
ALOR SETAR – Polis berjaya menahan dua lelaki dipercayai bersekongkol dengan ah long siber bagi melakukan ugutan termasuk menyimbah cat di rumah peminjam yang gagal membayar hutang pada semalam.
Kedua-dua suspek berusia 23 dan 25 tahun ditahan dalam serbuan di sebuah rumah dekat Kampung Tengah Pumpung di sini.
Ketua Polis Kedah, Komisioner Wan Hassan Wan Ahmad berkata, serbuan dilakukan hasil intipan anggota Ibu Pejabat Polis Daerah (IPD) Kota Setar dan Ibu Pejabat Polis Kontinjen (IPK) Kedah.
“Suspek dibayar upah sebanyak RM250 bagi setiap peminjam untuk melakukan ugutan serta menyimbah cat di rumah peminjam.
“Setakat ini mereka mengaku pernah mengugut 11 peminjam ah long,” katanya pada sidang akhbar di IPD Kota Setar di sini hari ini.
Katanya, kedua-dua direman selama empat hari bermula hari ini.

“Kes disiasat di bawah Seksyen 29 B (1) Akta Pemberi Pinjam Wang 1951 (Akta 400) bagi membantu menjalankan aktiviti pemberi pinjaman tanpa lesen,” tambahnya. – KOSMO! ONLINE


Kerajaan jamin peruntukan mencukupi jayakan ANMS – Tengku Zafrul
Oleh NOR AINNA HAMZAH

13 April 2022, 8:41 pm
KUALA PILAH – Kerajaan memberi jaminan menyediakan peruntukan yang mencukupi bagi memastikan Agenda Nasional Malaysia Sihat (ANMS) dapat dijayakan dan memberi manfaat sepenuhnya kepada Keluarga Malaysia.
Menteri Kewangan, Tengku Datuk Seri Zafrul Tengku Abdul Aziz berkata, ANMS bertujuan untuk menjadikan budaya hidup sihat dan kelestarian persekitaran sebagai satu norma baharu bagi menyokong kesejahteraan kesihatan Keluarga Malaysia.
Menurutnya, ANMS akan turut diberikan penekanan dalam Rancangan Malaysia Kedua Belas (RMK-12), terutamanya dalam mempertingkatkan penyampaian perkhidmatan penjagaan kesihatan.
“Antara strategi yang akan dijalankan melalui RMK-12 berkaitan kesejahteraan kesihatan ialah mempertingkatkan literasi kesihatan dan kesedaran mengenai kesihatan dalam kalangan Keluarga Malaysia.
“Sebagai jaminan kepada aspirasi yang mulia ini, Kerajaan komited untuk menyediakan peruntukan yang mencukupi bagi memastikan ANMS dapat dijayakan dan memberi manfaat sepenuhnya kepada Keluarga Malaysia,” katanya pada Majlis Perasmian Hemodialisis Negeri Sembilan Chinese Maternity Association (NSCMH) Dialysis Care, Cawangan Kuala Pilah, di sini, hari ini.
Turut hadir, Presiden NSCMH Dialysis Care, Datuk Seri Lee Tian Hock.

Dalam pada itu, beliau berkongsikan data yang telah dilaporkan oleh Malaysian Dialysis and Transplantation Registry iaitu hampir 50,000 pesakit menjalani dialisis dengan kebanyakannya adalah secara hemodialisis.
Menurut laporan itu juga ujarnya, jumlah pesakit dialisis baharu setahun pula adalah sekitar 8,000 orang. Punca utama kegagalan buah pinggang adalah disebabkan penyakit seperti diabetes, darah tinggi, dan gaya hidup kini.
“Sudah pasti apabila seseorang itu memerlukan rawatan dialisis, kos perbelanjaan akan meningkat. Dianggarkan kos terkini untuk setiap rawatan adalah RM170 dan setiap bulan seorang pesakit memerlukan 13 kali rawatan.
“Ini bermakna, kos sebulan adalah lebih kurang RM2,200. Saya difahamkan NSCMH Dialysis Care menawarkan caj rawatan pada kadar yang minimum.
Menurutnya, pusat berkenaan membantu pesakit-pesakit hemodialisis dengan menanggung kos rawatan melalui pemberian subsidi mengikut kategori pesakit.
“Ini sudah tentu dapat membantu meringankan beban kewangan yang ditanggung oleh pesakit.
Sementara itu, Tian Hock berkata, kos rawatan dan pengurusan keseluruhan pusat dialisis agak tinggi iaitu lebih kurang RM15 juta setahun.
Menurutnya, kos subsidi dan bayaran yang diterima pusat berkenaan adalah RM11.25 juta iaitu kos rawatan seorang pesakit dialisis diantara RM110 hingga RM150.
“Ini menyebabkan defisit sejumlah lebih kurang RM3.75 juta setahun untuk kesemua 12 cawangan NSCMH Dialysis Care dengan sejumlah 600 pesakit yang menjalani dialisis sebanyak 13 kali sebulan dan di subsidi lebih kurang RM 40 setiap kali rawatan,” katanya.
Bagaimanapun menurutnya, NSCMH Dialysis Care bertekad untuk terus berusaha untuk memastikan perkhidmatan rawatan dialisis berkenaan terus diterima oleh rakyat yang memerlukannya tanpa mengira latar belakang sebagai sebuah Keluarga Besar Malaysia dengan kos yang kompetitif, perkhidmatan pakar yang cekap dan mesra. – KOSMO! ONLINE


KSM, KPT lancar Inisiatif Microcredential HRD Corp
Oleh MOHD. HUSNI MOHD. NOOR

13 April 2022, 8:47 pm
PUTRAJAYA – Lebih tiga juta tempat latihan kelayakan mikro ditawarkan dalam tempoh lima tahun akan datang menerusi Inisiatif Microcredential Human Resource Development Corporation (HRD Corp).
Inisiatif dibangunkan hasil kerjasama Kementerian Sumber Manusia (KSM) dan Kementerian Pengajian Tinggi (KPT) itu menawarkan peluang pendidikan secara atas talian khusus untuk rakyat di negara ini.
Menteri Sumber Manusia, Datuk Seri M. Saravanan berkata, inisiatif ini akan dilaksanakan menerusi gabungan kursus yang ditawarkan oleh penyedia latihan, pemain industri, badan profesional dan institusi pengajian tinggi.
Beliau berkata, semua kursus latihan yang didaftarkan di bawah HRD Corp akan ditukar menjadi kursus kelayakan mikro menjelang Jun 2022.
“Kami menyasarkan untuk menawarkan 50,000 tempat latihan kelayakan mikro kepada rakyat Malaysia menjelang penghujung 2022.
“Inisiatif ini akan menjadi harapan baharu rakyat Malaysia bagi mendapatkan peluang pendidikan jangka pendek khusus buat mereka yang tiada kelayakan pendidikan sehinggalah ke peringkat ijazah Doktor Falsafah (PhD),” katanya pada sidang akhbar selepas pelancaran inisiatif itu hari ini.

Katanya, ketika ini, HRD Corp mengendalikan hampir 10,000 kursus kelayakan mikro merentasi 24 bidang kemahiran.
Saravanan berkata, pensijilan atau kelayakan yang disediakan inisitif ini akan membolehkan individu memperoleh kelayakan yang diiktiraf secara rasmi menerusi model pembelajaran yang fleksibel.
Sementara itu, Menteri Pengajian Tinggi, Datuk Seri Noraini Ahmad berkata, inisiatif itu dilaksanakan mengikut garis panduan oleh Agensi Kelayakan Malaysia (MQA) dan Jabatan Pembangunan Kemahiran (JPK). – KOSMO! ONLINE


Terengganu, Kelantan antara tujuh negeri alami cuaca buruk
Oleh HARRITH HISHAM

13 April 2022, 8:25 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di tujuh negeri termasuk Sarawak malam ini.
MetMalaysia dalam laporannya berkata, amaran dikeluarkan di Kedah melibatkan Padang Terap, Sik dan Baling manakala di Perak membabitkan Hulu Perak dan Kuala Kangsar.
“Di Kelantan pula membabitkan Jeli, Tanah Merah, Machang, Pasir Puteh, Kuala Krai dan Gua Musang sementara di Terengganu tertumpu di Besut dan Hulu Terengganu.
“Selain itu, di Pahang, cuaca buruk turut dijangka di Lipis, Jerantut, Temerloh, Maran, Kuantan, Pekan dan Rompin,” katanya.
Dalam pada itu, keadaan sama turut diramalkan berlaku di Kuching (Bau dan Kuching), Serian, Samarahan, Sri Aman (Sri Aman), Betong (Pusa dan Betong), Sibu (Sibu dan Selangau), Kapit (Kapit) dan Bintulu (Tatau).
Tambah MetMalaysia, keadaan cuaca buruk tersebut dijangkakan berlanjutan sehingga pukul 9 malam nanti. – KOSMO! ONLINE


Jenazah bapa Mufti Perlis selamat dikebumikan
Oleh SYED AZLAN SAYED HIZAR

13 April 2022, 8:57 pm
PADANG BESAR – Bapa kepada Mufti Perlis, Datuk Dr. Mohd. Asri Zainul Abidin dilaporkan meninggal dunia di Hospital Tuanku Fauziah di Kangar dekat sini pada petang ini akibat masalah kesihatan.
Berita pemergian Allahyarham Zainul Abidin Osman, 82, itu disampaikan sendiri oleh Mohd. Asri menerusi Insta Story di laman Instagram drmaza_official kira-kira pukul 2 petang tadi.
“Ayahanda saya baru meninggal (dunia). Doakan keampunan untuk beliau,” tulisnya dalam satu hantaran yang dimuat naik di laman sosial tersebut.
Tiga hari lalu, Mohd. Asri turut memuat naik status di laman sosial sama memaklumkan keadaan bapanya berada dalam keadaan kritikal dan memohon orang ramai mendoakan kebaikan buat bapanya.
Sementara itu, Menteri di Jabatan Perdana Menteri (Hal Ehwal Agama Islam), Datuk Idris Ahmad turut menzahirkan rasa dukacita atas pemergian bapa Mohd. Asri dan mengucapkan takziah kepada keluarga mereka di laman sosial Facebook miliknya.
Jenazah Allahyarham Zainul Abidin dibawa pulang ke kediamannya di Musolla Teduhan Doa, Kampung Bilal Udoh, Beseri untuk disembahyangkan.

Raja Perlis, Tuanku Syed Sirajuddin Putra Jamalullail dan Raja Muda Perlis, Tuanku Syed Faizuddin Putra Jamalullail turut berkenan berangkat menziarahi serta menunaikan solat jenazah.
Jenazah Allahyarham Zainul Abidin selamat dikebumikan kira-kira pukul 7 malam ini di Tanah Perkuburan Islam Guar Panji di sini. – KOSMO! ONLINE


Bella didera Siti Bainun dari Mac hingga Jun 2021 – saksi
Oleh NUZULSHAM SHAMSUDDIN

13 April 2022, 8:18 pm
KUALA LUMPUR – Bekas penghuni Rumah Bonda Yasmin Nahar Mahmood, memberitahu Mahkamah Sesyen di sini bahawa seorang remaja perempuan sindrom down yang dikenali sebagai Bella didera setiap hari oleh pengasas Rumah Bonda, Siti Bainun Ahd Razali.
Saksi pendakwaan kelima, itu berkata, kejadian  sejak Mac 2021 hingga 24 Jun 2021.(sehingga saksi pendakwaan pertama menemui Bella).
“Saya dan Aida  (seorang lagi penghuni rumah itu) turut diarahkan oleh Siti Bainun untuk memukul Bella,” katanya.
Saksi itu berkata demikian ketika pemeriksaan balas oleh peguam Farhan Maaruf.
Dalam pada itu, saksi itu turut berkata, dia tidak bersetuju dengan cadangan peguam bahawa tiada penghuni Rumah Bonda lain yang didera selain Bella oleh Siti Bainun.
Kata saksi itu, selain Bella turut didera ialah seorang lagi penghuni lain yang dikenali sebagai ‘Kak Hidayah’.

“Kakak Hidayah tidak suka mendengar arahan Bainun jadi anak Kak Hidayah disita oleh Bainun, dia (Kakak Hidayah) tidak boleh menyusukan atau memegang anaknya,” kata saksi itu.
Sementara itu ketika disoal peguam itu apakah perbezaan aktiviti di Rumah Bonda (Setapak) dengan kondominium (Wangsa Maju), saksi itu berkata di kondominium, dia perlu menjaga dan mengemas rumah selain ditugaskan untuk mengemas tempat tidur dan mengurut  Siti Bainun termasuk menyusun baju-baju pengasas rumah kebajikan itu.
Dalam pada itu saksi itu turut memberitahu bahawa memasak sendiri termasuk memasak untuk adik-adik angkatnya yang berusia bawah tiga tahun tanpa Siti Bainun menyediakannya.
Perbicaraan dihadapan Hakim Izralizam Sanusi bersambung lagi esok. – KOSMO! ONLINE


Kastam tingkat pemantauan jual mercun, bunga api tanpa permit
Oleh NOR AZIAH MAT NOH

13 April 2022, 8:22 pm
PETALING JAYA – Jabatan Kastam Diraja Malaysia (JKDM) Zon Tengah Wilayah Persekutuan Kuala Lumpur (WPKL) akan mempertingkatkan pemantauan penyeludupan serta penjualan mercun tanpa permit menjelang perayaan Aidilfitri tahun ini.
Penolong Ketua Pengarah Kastam Zon Tengah WPKL, Mohammad Sabri Saad berkata, operasi pemeriksaan mercun serta bunga api di seluruh negara telah dikuatkuasakan baru-baru ini.
“Pemeriksaan serta pemantauan ini juga melibatkan peniaga kecil kerana kebanyakan kes penjualan mercun serta bunga api tanpa permit berlaku di peringkat dalaman seperti kedai runcit atau pasar malam.
“Selain itu, kita turut mengesan kebanyakan sindiket terbabit menggunakan laluan gajah di sempadan negara. Justeru itu, pemantauan akan dijalankan” katanya dalam sidang akhbar di Ibu Pejabat JKDM Zon Tengah WPKL, di sini hari ini.
Sementara itu, Mohammad Sabri menasihati orang ramai agar tidak mengedar atau menjual mercun seludup terutamanya ketika musim perayaan Aidilfitri.
Jelasnya, mercun yang mempunyai permit sahaja dibenarkan untuk dijual di pasar malam manakala jika sebaliknya akan dikenakan tindakan di bawah Akta Kastam 1967. – KOSMO! ONLINE


Ariff Bahran, isteri bakal timang anak Julai nanti
Oleh SAIRUL ZAMRI MISRANI

13 April 2022, 7:08 pm
PETALING JAYA – Penyanyi dan pelakon Ariff Bahran mengesahkan isterinya, Amirah Syazwani Mohd. Ridzuan kini hamil enam bulan.
Bahran berkata, sebenarnya dia sudah lama ingin berkongsi berita gembira tersebut dan menunggu masa sesuai untuk memberitahu orang ramai.
“Alhamdulillah dan InsyaAllah, jika ada rezeki dan tiada aral melintang saya akan jadi seorang ayah tak lama lagi.
“Saya akui gementar dan begitu teruja kerana kehamilan sudah berada di hujung trimester kedua iaitu 24 minggu lima hari,” katanya enggan mendedahkan jantina bayi yang dikandung isterinya.
Tambah pelantun lagu Kata Akhirmu itu lagi, dia bersyukur kerana isterinya tidak mengalami sebarang alahan teruk dan berharap urusan bersalin pada penghujung Julai nanti dipermudahkan.
“Doakan isteri dan bayi sihat serta selamat hingga bersalin. Doakan juga urusan isteri saya dipermudahkan nanti,” katanya.

Terdahulu, Bahran dan Amirah bernikah pada 3 September lalu di Jabatan Agama Islam Selangor (JAIS), Shah Alam. – KOSMO! ONLINE


Malaysia Airlines optimis prospek pemulihan
Oleh MUHAMMAD IKHWAN IDERIS

13 April 2022, 5:45 pm
SUBANG JAYA – Malaysia Aviation Group (MAG), syarikat induk Malaysia Airlines Bhd. optimis berada di landasan yang tepat untuk mencapai sasaran pemulihan berdasarkan situasi pasaran selepas pembukaan sempadan negara pada 1 April lalu.
Ketua Pegawai Kelestarian Kumpulan MAG, Philip See berkata, ini termasuk untuk menyamai paras prestasi sebelum pandemik pada tahun 2024 atau 2025, serta mencatatkan pulangan modal dan aliran kewangan positif menjelang 2023.
“Kami turut menyasarkan untuk menggandakan pendapatan daripada perniagaan sokongan seperti penjualan pakej pelancongan, makanan dan pemilihan tempat duduk menjelang tahun 2025.
“Kesemua pertumbuhan yang disasarkan ini turut bergantung kepada situasi pasaran selepas sempadan dibuka, namun kami kini berada di landasan yang tepat untuk mencapainya,” katanya dalam sidang akhbar selepas majlis menandatangani perjanjian kerjasama antara MAG dengan Kumpulan Sunway di sini semalam.
Hadir sama Ketua Pegawai Eksekutif Kumpulan MAG, Izham Ismail, Pengarah Eksekutif Sunway Group, Sarena Cheah, Pengerusi Malaysia Airlines dan MAG, Tan Sri Wan Zulkiflee Wan Ariffin serta Pengasas dan Pengerusi Sunway Group, Tan Sri Jeffrey Cheah.
Terdahulu, Izham dalam ucapannya berkata, jumlah ketibaan pelancong antarabangsa ke Malaysia telah melepasi paras 20 peratus daripada unjuran Kumpulan untuk tahun ini pada awal suku kedua 2022.

Tambahnya, kolaborasi bersama Sunway, yang telah pun dibincangkan bersama sejak setahun lalu melibatkan spektrum kerjasama yang luas dalam bidang penerbangan, hartanah, pendidikan, pelancongan perubatan dan hospitaliti.
“Kerjasama ini mencerminkan bagaimana organisasi dengan nilai dan matlamat yang sama boleh membuka jalan ke arah memacu industri serta pemulihan ekonomi,” katanya.
Melalui kerjasama berkenaan, Malaysia Airlines dilantik sebagai syarikat penerbangan pilihan Sunway, manakala Sunway akan memanfaatkan peluang baharu melalui cabang operasi pelancongan MAG iaitu MHholidays; program pelancongan pelajar digital, MHexplorer  dan program ganjaran kesetiaan Enrich. – KOSMO! ONLINE


153 peniaga bazar Ramadan Terengganu dikompaun
Oleh MOHD AZLI ADLAN

13 April 2022, 6:01 pm
KUALA TERENGGANU – Seramai 153 peniaga bazar Ramadan di seluruh negeri ini dikompaun atas pelbagai kesalahan oleh Jabatan Kesihatan Negeri Terengganu (JKNT) sejak awal bulan Ramadan ini.
Pengarah Kesihatan Terengganu, Datuk Dr. Kasemani Embong berkata, kompaun keseluruhan yang dikeluarkan berjumlah sebanyak RM18,100.
“Seramai 104 pasukan terdiri 278 anggota JKNT telah ditubuhkan bagi menjalankan pemeriksaan ke atas premis makanan beroperasi sepanjang bulan puasa ini.
“Pemeriksaan melibatkan 4,938 petak jualan di 59 bazar Ramadan di negeri ini dilakukan secara berperingkat,” katanya ketika melakukan pemeriksaan di Bazar Ramadan Batu Burok di sini hari ini.
Kasemani berkata, antara kesalahan yang sering dilakukan ialah tidak mematuhi etika pemakaian seperti memakai apron, tiada suntikan pelalian anti-typhoid dan tiada sijil Latihan Pengedali Makanan.
Tambah beliau, segelintir peniaga juga didapati tidak menjaga kebersihan diri seperti berkuku panjang.

“Kita juga mengambil 122 sampel makanan yang berisiko seperti kuih-muih dan juadah bersantan untuk dianalisa,” katanya. – KOSMO! ONLINE


15 Mei tarikh akhir pemberian dos 1 PICKids
Oleh SITI A'ISYAH SUKAIMI

13 April 2022, 6:33 pm
PUTRAJAYA – Mesyuarat Jawatankuasa Bertindak Imunisasi Covid-19 Kanak-Kanak (CITF-C) memutuskan 15 Mei depan sebagai tarikh akhir pemberian dos satu vaksin Covid-19 di bawah Program Imunisasi Covid-19 Kanak-kanak (PICKids).
Timbalan Menteri Kesihatan 1, Datuk Dr. Noor Azmi Ghazali berkata, sehubungan itu mulai 16 Mei, Kementerian Kesihatan (KKM) tidak lagi menawarkan dos satu vaksin Covid-19 jenis Comirnaty dan CoronaVac kepada kanak-kanak yang telah berusia lima hingga bawah 12 tahun.
“Dengan pengumuman ini, ibu bapa kepada kanak-kanak yang belum menerima vaksin Covid-19, perlu membuat keputusan mengenai vaksinasi Covid-19 sebelum 15 Mei.
“Selepas tarikh ini, vaksin kanak-kanak jenis Comirnaty tidak lagi ditawarkan di mana-mana fasiliti kesihatan awam dan swasta di Malaysia.
“Manakala vaksin Coronavac pula hanya boleh diperolehi dengan bayaran di fasiliti swasta. Bagaimanapun, keputusan ini tidak melibatkan vaksinasi bagi kanak-kanak yang lahir pada tahun 2017 dan belum mencapai usia lima tahun pada 15 Mei,” katanya dalam satu kenyataan di sini hari ini.
Katanya, kanak-kanak dalam kategori itu boleh mendapatkan vaksinasi Covid-19 dengan mendaftar dalam aplikasi MySejahtera dan perincian mengenai vaksinasi kumpulan ini akan diperjelaskan dalam masa terdekat.

Tambah beliau, keputusan itu dibuat berikutan trend permintaan vaksinasi ibu bapa serta penjaga terhadap kanak-kanak yang semakin menurun dan KKM telah mengkaji semula tempoh pelaksanaan PICKids.
Ujarnya lagi, permintaan vaksinasi yang rendah boleh menyebabkan pembaziran vaksin yang tinggi dan bagi mengelakkan pembaziran vaksin Comirnaty kanak-kanak yang tidak digunakan dalam tempoh enam bulan selepas dikeluarkan oleh pengilang, penetapan tarikh akhir dos satu perlu dibuat. – KOSMO! ONLINE


AirAsia rancang mula kembali penerbangan ke ASEAN
Oleh SOFIAN BAHAROM

13 April 2022, 5:57 pm
SEPANG – Syarikat penerbangan tambang murah, AirAsia merancang untuk memulakan kembali penerbangan ke negara-negara ASEAN susulan pembukaan sempadan.
Ketua Pegawai Eksekutif AirAsia, Riad Asmat berkata, ini termasuk Indonesia, Filipina, Vietnam dan Thailand.
Riad bercakap pada sidang akhbar AirAsia umum lebih banyak penerbangan ke destinasi utama di India di AirAsia RedQ, Sepang hari ini. – FOTO: FAISOL MUSTAFA
Menurut beliau, pihaknya akan mempertimbangkan untuk melangsungkan penerbangannya ke banyak negara sekiranya polisi negara terbabit lebih longgar.
“Kita juga melihat kepada permintaan, apabila terdapat permintaan, kita akan ke arah itu.
“Namun bagaimana negara-negara terbabit menyesuaikan diri dengan keadaan semasa dan betapa longgar mereka, itu akan menentukan permintaan itu,” katanya dalam sidang akhbar hari ini.
Jelas Riad, pembukaan semula sempadan antarabangsa oleh baru-baru ini  mulai 1 April 2022 amat dialu-alukan.

Ke arah itu katanya, AirAsia menjangkakan sebanyak 71 penerbangan mingguan ke India menjelang akhir 2022.
“Penyambungan semula penerbangan ke pelbagai destinasi utama di India, termasuk Bengaluru, Kolkata, Kochi, Hyderabad, Chennai, Tiruchirappalli dan banyak lagi dari Malaysia,” katanya.
Mengulas mengenai tiket penerbangan ke Sabah dan Sarawak yang semakin meningkat, beliau menegaskan, syarikat penerbangan tambang murah itu sentiasa melaksanakan kadar harga yang dinamik.
Tambahnya, ini dengan menggalakkan para pelanggannya menempah tiket awal untuk mendapatkan harga yang terbaik. – KOSMO! ONLINE


Dua individu guna laporan palsu buat tuntutan RM176,800
Oleh MOHD. RAFIE AZIMI

13 April 2022, 6:57 pm
ALOR SETAR – Suruhanjaya Pencegahan Rasuah Malaysia (SPRM) menahan dua individu kerana disyaki memalsukan butiran bagi membuat tuntutan bernilai RM176,800 daripada kerajaan pada 2020 dan 2021.
Sumber SPRM memaklumkan, mereka terdiri daripada seorang lelaki yang merupakan pengarah syarikat pertanian berusia 32 tahun dan seorang wanita yang merupakan ketua pegawai pentadbiran syarikat berusia 30 tahun.
Katanya, kedua-dua mereka ditahan di Pejabat SPRM Kedah kira-kira pukul 11 pagi ini.
“Mereka disyaki mengemukakan laporan mengandungi butiran palsu kepada Kementerian Pertanian dan Industri Makanan (MAFI).
“Ia berkaitan senarai peserta Program Mobiliti Tenaga Kerja di bawah Pelan Jana Semula Ekonomi Negara (Penjana) dan tidak menepati syarat perjanjian yang ditandatangani,” katanya di sini hari ini.
Menurutnya, kedua-dua individu didakwa telah memalsukan butiran peserta program bagi tujuan tuntutan bernilai RM176,800,

Tambahnya, kenyataan kedua-dua individu tersebut dirakam sebelum dilepaskan dengan jaminan SPRM.
“Kes tersebut disiasat mengikut Seksyen 18 Akta SPRM 2009,” katanya. – KOSMO! ONLINE


Kena cerai selepas muat naik video suami cuci pinggan
Oleh KOSMO!

13 April 2022, 6:30 pm
DAMASCUS, SYRIA – Seorang lelaki Syria didakwa menceraikan isterinya selepas wanita itu merakam perbuatannya yang sedang mencuci pinggan dan memuat naik ke laman TikTok, lapor Gulf News.
Menurut laporan media tempatan, rakaman video itu disertakan dengan lagu latar yang seolah-olah menggambarkan lelaki berkenaan berada di bawah kawalan isteri.
Wanita itu mengambil kesempatan ketika suaminya sibuk membersihkan rumah dan merakamnya semasa lelaki tersebut berdiri di dapur sambil mencuci pinggan.
Dia menyelitkan lagu berbentuk provokasi pada video itu yang menyebabkan si suami hilang sabar lalu menceraikan isterinya sejurus selepas klip itu tular.
Lagu bertajuk ‘Mesaytara’ yang diterjemahkan menjadi ‘Saya dominan’ atau ‘Saya akan mengawal awak’ oleh penyanyi Syria, Lamis Kan menjadi punca utama di sebalik perceraian pasangan itu.
Bahagian pertama lagu itu berbunyi ‘Saya dominan, anda akan diperintah di bawah arahan ketat saya, saya akan membuat anda gila jika anda melihat gadis lain di jalanan, selagi anda bersama saya, anda akan berjalan di bawah perintah saya’.

Ia bukan kali pertama lagu itu membawa kepada perceraian. Terdapat dua lagi kes perceraian dilaporkan di Iraq dan Jordan yang berpunca daripada lagu tersebut. – Agensi


Kereta berpelekat ‘Jokowi 3 Periode’ dikecam
Oleh KOSMO!

13 April 2022, 7:00 pm
JAKARTA – Sebuah klip video menarik perhatian netizen Indonesia apabila memaparkan dua buah kereta berjenama mewah yang mempunyai pelekat memaparkan imej Presiden Joko Widodo (Jokowi) pada bahagian badannya, lapor laman berita Suara.com.
Video yang dirakam di bandar Gorontalo, Sulawesi itu dimuat naik pada akaun Instagram bernama @majeliskopi08.
Menerusi video berkenaan, sebuah kereta Fortuner berwarna putih dirakam mempunyai pelekat besar di belakang butnya yang memaparkan potret Jokowi dan bertulis ‘Jokowi 3 Periode’.
Satu lagi gambar menunjukkan sebuah kereta berwarna hitam yang turut mempunyai pelekat yang sama. Bezanya, pelekatnya ditampal pada bahagian sisi kenderaan.
Kedua-dua kenderaan itu tertera logo Bara JP iaitu sukarelawan Presiden Jokowi semasa pilihan raya presiden yang lalu.
Video tersebut tular hanya beberapa minit dimuat naik dan mendapat perhatian netizen di ruangan komen.

“Tak faham, dah tahu salah tetap langgar perlembagaan. Namun tetap yakin menjenamakan 3 terma,’’ tulis seorang netizen.
“Apa pendapat anda jika kereta ini melintasi penunjuk perasaan, apa akan berlaku?” komen netizen lain. – Agensi


Keluarga mangsa basikal lajak bersyukur, hukuman tamatkan penantian
Oleh KHAIRUL MOHD. ALI

13 April 2022, 5:46 pm
JOHOR BAHRU – Ahli keluarga kepada mangsa kes lapan penunggang basikal lajak yang maut dalam kemalangan lima tahun lalu menzahirkan kesyukuran dengan keputusan Mahkamah Tinggi Johor Bahru yang menjatuhkan hukuman enam tahun penjara kepada pemandu wanita terbabit.
Sabariah Yusuf, 54, memberitahu, dia dimaklumkan berhubung perkara itu oleh pemberita yang menghubunginya.
Menurutnya, dia bersyukur dan menerima dengan lapang dada keputusan mahkamah berkenaan yang disifatkan sebagai adil dan saksama.
Sabariah Yusuf
“Saya rasa bersyukur, penantian selama lima tahun akhirnya berbaloi apabila pemandu kenderaan yang terlibat dalam kejadian ini telah menerima hukuman yang setimpal.
“Saya juga berharap kejadian itu menjadi pengajaran kepada semua pihak khususnya pemandu kenderaan agar lebih berhati-hati ketika sedang memandu di jalan raya,” katanya yang merupakan ibu kepada Mohamad Azhar Amir yang berusia 16 tahun ketika kejadian.
Selain Mohamad Azhar, kejadian itu turut mengorbankan tujuh yang lain iaitu Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Tambah Sabariah lagi, anaknya itu merupakan anak kelapan daripada 10 adik ipar dan merupakan seorang anak yang baik dan peramah.
Berita berkaitan: Jurujual sebabkan kematian lapan remaja basikal lajak dijel 6 tahun
Sementara itu, ketika disoal berhubung kenyataan-kenyataan dibuat masyarakat khususnya berkenaan aktiviti penunggang basikal lajak terbabit, Sabariah memberitahu dia tidak mahu membaca sebarang komen negatifnya mengenainya.
“Saya maklum ada segelintir pihak yang menyalahkan ahli keluarga kepada mangsa-mangsa terbabit, namun sejujurnya saya menyerahkan perkara itu kepada pihak mahkamah.
“Biarlah mahkamah yang menentukan pihak mana yang bersalah dalam kejadian ini, mereka lebih arif dalam soal perundangan berbanding kita,” ujarnya.- KOSMO! ONLINE


AirAsia jangka 71 penerbangan mingguan ke India akhir 2022
Oleh SOFIAN BAHAROM

13 April 2022, 5:53 pm
SEPANG – Syarikat penerbangan tambang rendah, AirAsia menjangkakan sebanyak 71 penerbangan mingguan ke India menjelang akhir 2022.
Ketua Pegawai Eksekutifnya, Riad Asmat berkata, AirAsia turut mengunjurkan akan kembali ke kapasiti pra-Covid tidak lama lagi dengan lebih 140 perkhidmatan mingguan pergi dan balik dari India.
“Hari ini menandakan satu pencapaian penting bagi AirAsia dalam usaha kami untuk menyambung semula penerbangan ke pelbagai destinasi utama di salah satu pasaran terpenting kami iaitu India.
“Kami telah membuat persediaan rapi dari segi operasi untuk menyediakan pengalaman perjalanan yang selamat, lancar dan selesa kepada para tetamu,” katanya pada sebuah program di sini hari ini.
Dengan pembukaan semula sempadan di seluruh rantau ini, tambah Riad, AirAsia akan terus menyemak dan menambah destinasi dalam rangkaian syarikat berkenaan yang semakin berkembang untuk memenuhi permintaan perjalanan udara yang semakin meningkat.
Menurut Riad, sempena pembukaan semula sempadan antarabangsa Malaysia dan perjalanan tanpa kuarantin untuk kedua-dua buah negara, pihaknya ingin mengambil peluang tersebut untuk mengalu-alukan kedatangan semula pelancong antarabangsa.

Beliau menjelaskan, ia akan memacu sektor pelancongan dan ekonomi negara seperti yang kami telah lakukan sebelum pandemik.
Jelas beliau, Malaysia juga mempunyai pelbagai destinasi popular di kalangan pelancong dari India seperti Kuala Lumpur, Melaka dan Ipoh. – KOSMO! ONLINE


Harga petrol RON97, RON95 dan diesel kekal hingga 20 April ini
Oleh LUQMAN RIDHWAN MOHAMED NOR

13 April 2022, 5:09 pm
PUTRAJAYA – Kementerian Kewangan (MOF) memaklumkan bahawa harga runcit bagi kesemua produk petrol termasuk diesal kekal sehingga 20 April depan.
MOF dalam satu kenyataan berkata, harga runcit petrol RON97 kekal pada paras RM3.81 seliter, manakala petrol RON95 kekal pada paras RM2.05 seliter.
“Harga runcit diesel juga kekal pada paras RM2.15 seliter,” katanya hari ini.
Menurut MOF, pengekalan harga itu dilaksanakan kerajaan bagi melindungi pengguna daripada kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


Trafik terhenti gara-gara aligator kudung lintas jalan
Oleh KOSMO!

13 April 2022, 5:30 pm
TALLAHASSEE, Florida – Seorang pemandu di Florida, Amerika Syarikat merakam satu video yang memaparkan situasi seekor aligator kudung sedang melintas jalan sehingga menyebabkan lalu lintas terhenti seketika.
Daniel Kaufman berkata, dia sedang memandu di Jacaranda Boulevard di Venice apabila ternampak aligator yang kudung kaki depan itu melintas jalan, lapor agensi berita United Press International, semalam.
“Lihatlah aligator kudung ini, saya rasa panjangnya mencecah tiga meter.
“Aligator ini bersembunyi di bawah trak saya,” kata Kaufman dalam video yang dimuat naik ke laman Facebook.
Kaufman berkata, dia dapat merasakan traknya seperti beralih apabila reptilia besar itu bergerak di bawahnya. – Agensi


16 maut trak langgar tebing di Papua Barat
Oleh KOSMO!

13 April 2022, 5:18 pm
JAKARTA – Sekurang-kurangnya 16 penumpang maut manakala 13 lagi cedera apabila sebuah trak yang menuruni sebuah kawasan pergunungan terpencil di wilayah Papua Barat, Indonesia, melanggar tebing, kata polis.
Trak yang membawa 28 penumpang dan seorang pemandu itu ketika kejadian sedang membuat perjalanan turun dari kawasan pergunungan Arfak ke bandar Manokwari, kira-kira pukul 2 pagi (waktu tempatan) semalam. Polis berkata, pemandu trak hilang kawalan lalu melanggar tebing.
“Kami mengesyaki brek gagal berfungsi yang menyebabkan pemandu hilang kawalan,” kata Timbalan Ketua Unit Trafik Papua Barat, Andre Manuputty kepada stesen penyiaran tempatan, Metro TV.
Sejurus pasukan mencari dan menyelamat tiba di lokasi kejadian dua jam selepas menerima laporan kemalangan, mereka menemui mayat-mayat bergelimpangan di atas jalan raya yang tercampak keluar dari trak.
“Seorang kanak-kanak adalah antara yang terbunuh. Sebilangan mangsa yang cedera kini berada dalam keadaan kritikal,” kata Andre.
Andre menambah, jalan tersebut adalah berbahaya disebabkan oleh keadaannya yang curam dan tiada pencahayaan yang jelas. – AFP


Gadis berjoget depan ramai demi ‘content’
Oleh KOSMO!

13 April 2022, 5:12 pm
PETALING JAYA – Kelibat beberapa orang gadis yang berjoget di khalayak ramai bagi menghasilkan ‘content’ hari raya mendapat kecaman orang ramai.
Menerusi satu klip video tular di media sosial ketika ini, kelihatan lima orang gadis sedang berjoget di khalayak ramai dilaporkan demi menghasilkan ‘content’ hari raya mereka.
Video tersebut berjaya dirakam oleh seorang individu kemudiannya mendapat kecaman teruk orang ramai yang menyifatkan ketika ini golongan wanita muda sudah tidak mempunyai perasaan malu.
“Tak tahu nak kata apa, aku lihat budak-budak muda sekarang dah hilang perasaan malu mereka. Depan-depan orang ramai pun boleh berjoget demi ‘content’ dekat TikTok.
“Pandai betul orang luar cipta aplikasi untuk menyesatkan orang kita, yang belah orang kita pula jenis yang mudah terpengaruh,” jelas Wan Hizam.
“Harapnya mereka yang terlibat ni cukup-cukuplah memalukan diri sendiri, sebab ‘content’ perasaan malu tu sudah hilang.

“Janganlah mudah sangat nak mengikut benda-benda pelik ni, kembali kepada fitrah asal kita sebagai muslim,” jelas Haikal Che Wil. – KOSMO! ONLINE.


Kastam rampas cerut seludup bernilai RM3.09 juta
Oleh NOR AZIAH MAT NOH

13 April 2022, 5:20 pm
PETALING JAYA – Cubaan menyeludup masuk cerut (cigar) serta minuman keras tidak bercukai berjaya dipatahkan Jabatan Kastam Diraja Malaysia (JKDM) menerusi operasi berperingkat dijalankan bulan lepas.
Difahamkan, Ops Kontraban itu dilaksanakan sepanjang Pelabuhan Barat, Pelabuhan Utara serta Pelabuhan Klang yang berakhir pada 28 Mac lalu.
Penolong Ketua Pengarah Kastam Zon Tengah, Mohammad Sabri Saad berkata, operasi itu melibatkan pemeriksaan serta rampasan enam buah kontena mengandungi cerut serta minuman keras tanpa permit.
“Hasil pemeriksaan mendapati sebuah kontena membawa sebanyak 4,674 kilogram (kg) cerut tanpa permit bernilai RM52,740 membabitkan cukai dan duti dianggarkan berjumlah RM3.09 juta.
“Ini merupakan kejayaan rampasan produk tembakau terbesar bagi tahun ini,” ujarnya dalam sidang akhbar di Ibu Pejabat JKDM Wilayah Persekutuan Kuala Lumpur, di sini hari ini.
Katanya, cubaan sindiket untuk mengaburi pihak berkuasa dengan meletakkan produk tembakau bersama selipar getah gagal apabila JKDM mengesan manipulasi dokumen yang diikrarkan dalam Bill of Lading.

Sementara itu, JKDM turut menahan lima buah kontena mengandungi minuman keras sebanyak 75,420 liter bernilai RM416,254 membabitkan cukai dan duti berjumlah RM1.9 juta.
“Antara minuman keras cuba diseludup masuk jenama Tsingtao, Knight General, Southan, Lambo, Super X dan Harbin yang memerlukan lesen import serta setem cukai di bawah Peraturan 42(1), Peraturan-Peraturan Kastam 2019.
“Susulan itu, kita telah memanggil lima orang wakil syarikat perkapalan bagi membantu siasatan serta mengesan syarikat atau ejen pengimport untuk tindakan selanjutnya,” katanya.
Jelas Mohammad Sabri, kedua-dua kes disiasat di bawah Seksyen 135(1)(a) Akta Kastam 1967 kerana mengimport serta mengeksport barang tak berkastam atau larangan import. – KOSMO! ONLINE


Dua lelaki ganggu tugas penjawat awam ditahan
Oleh ASLIZA MUSA

13 April 2022, 5:29 pm
IPOH – Polis menahan dua lelaki selepas dipercayai cuba menghalang penjawat awam menjalankan tugas di sebuah lot tanah persendirian di Chepor, Chemor di sini pagi tadi.
Ketua Polis Perak, Datuk Mior Faridalathrash Wahid berkata, dua lelaki tempatan yang mengaku sebagai ahli Parti Sosialis Malaysia itu ditahan selepas enggan memberi kerjasama dan tidak mahu beredar seperti yang diarahkan pegawai polis.
Malah beliau berkata, kedua-dua mereka turut melakukan provokasi terhadap pasukan keselamatan.
“Pihak polis menerima maklumat daripada orang awam pada pukul 8.35 pagi mengenai sekumpulan lelaki telah menghalang dan mengganggu kerja-kerja pembersihan di lot tanah persendirian itu selain mengancam keselamatan pekerja-pekerja pemilik tanah.
“Bertindak atas laporan itu, pasukan dari Ibu Pejabat Polis Daerah (IPD) Ipoh dan Balai Polis Kuala Kuang telah ke lokasi kejadian untuk mengesahkan maklumat berkenaan.
“Pemeriksaan mendapati kumpulan tersebut telah gagal mengemukakan hak pemilikan ke atas tanah berkenaan dan dinasihatkan untuk bersurai bagi mengelakkan kejadian tidak diingini daripada berlaku,” katanya dalam kenyataannya di sini hari ini.

Menurut beliau, kebanyakan individu daripada kumpulan itu akur dan beredar dari tempat kejadian namun terdapat dua lelaki enggan memberi kerjasama.
Katanya, pihak polis terpaksa mengambil tindakan selepas tiga amaran diabaikan dengan menahan mereka mengikut Seksyen 186 Kanun Keseksaan iaitu menghalang penjawat awam dalam menjalankan fungsi jawatannya dan Seksyen 447 Kanun Keseksaan kerana menceroboh. – KOSMO! ONLINE


Dua lelaki dicekup tak puasa di Kota Bharu
Oleh ROHANA MOHD. NAWI

13 April 2022, 5:08 pm
KOTA BHARU – Dua lelaki termasuk seorang warga emas dicekup selepas mereka didapati makan dan membeli makanan pada waktu pagi dalam dua serbuan berasingan di Kampung Pulau Hilir dekat Kubang Kerian dan Jalan Pendek di sini hari ini.
Serbuan itu dijalankan oleh anggota Penguat Kuasa Majlis Majlis Perbandaran Kota Bharu Bandar Raya Islam (MPKB-BRI), Jabatan Hal Ehwal Agama Islam Negeri Kelantan (Jaheaik) dan polis pada pukul 9 pagi tadi.
Setiausaha MPKB-BRI, Mohd. Shaifudeen Md. Salleh berkata, serbuan pertama dijalankan di sebuah rumah yang dijadikan kedai makan di Kampung Pulau Hilir sebelum menahan seorang lelaki berusia 20 tahun ketika sedang membeli nasi dan lauk-pauk.
Menurutnya, selain itu, pihaknya turut menyita semua makanan dan peralatan yang digunakan oleh seorang wanita untuk menjual makanan kepada individu tidak berpuasa.
“Wanita yang juga pemilik rumah itu dikenakan kompaun sebanyak RM500 manakala seorang pelanggan lelaki telah ditahan.
“Dalam serbuan kedua di sebuah premis di Jalan Pendek di sini, kita menahan seorang warga emas berusia 60 tahun yang sedang makan dan minum di situ pada pukul 9 pagi,” katanya ketika dihubungi Kosmo! hari ini.

Mohd. Shaifudeen memberitahu, kedua-dua lelaki itu kini ditahan di lokap Jaheaik sebelum mereka dibicarakan atas kesalahan tidak berpuasa.- KOSMO! ONLINE


Kes Rohana masih disiasat, jangan buat spekulasi – SPRM
Oleh LUQMAN RIDHWAN MOHAMED NOR

13 April 2022, 5:41 pm
PUTRAJAYA – Suruhanjaya Pencegahan Rasuah Malaysia (SPRM) masih menyiasat kes Datuk Rohana Rozhan berhubung dengan AS$10 juta yang diberikan oleh bekas pegawai bank Goldman Sachs Group Inc.
Mengesahkan perkara tersebut, Ketua Pesuruhjaya SPRM, Tan Sri Azam Baki berkata, proses penyiasatan masih lagi dijalankan berhubung dengan aset-aset berkenaan.
“Sehubungan itu, orang ramai diminta jangan membuat spekulasi tentang kes tersebut,” katanya dalam satu kenyataan hari ini.
Terdahulu, akhbar melaporkan bahawa Rohana secara dasarnya bersetuju untuk memulangkan wang tersebut yang diberikan kepada oleh Tim Leissner.
Dengan memetik sumber SPRM, agensi itu dikatakan giat untuk mendapatkan semula wang berkenaan selepas Rohana bersetuju untuk menyerahkan aset dimilikinya daripada Leissner yang menggunakan dana 1Malaysia Development Berhad (1MDB). – KOSMO! ONLINE


Sindiket judi mampu raih RM40,000 sebulan tumpas
Oleh MUHD AFIQ AL-HAFIZ MAT YUSOF

13 April 2022, 5:37 pm
KAJANG – Seramai 14 individu termasuk dua wanita ditahan selepas disyaki terlibat dalam sindiket perjudian dalam talian menerusi serbuan di empat buah rumah sekitar daerah ini semalam.
Ketua Polis Daerah Kajang, Asisten Komisioner Mohd. Zaid Hassan berkata, serbuan telah dijalankan di kawasan Kampung Baru Balakong, Taman Casa Green dan Landmark Residence.
“Serbuan tersebut telah berjaya menahan 12 lelaki dan dua wanita berusia dalam lingkungan 21 hingga 39 tahun.
“Kita juga telah merampas pelbagai barangan seperti komputer (8), komputer riba (2), telefon bimbit (53) dan modem internet,” katanya dalam kenyataan di sini hari ini.
Mengulas lanjut, sindiket ini telah beroperasi kira-kira setahun dan boleh mencapai keuntungan sehingga RM40,000 sebulan.
“Sindiket ini juga menggunakan platform laman web: www.win4uvip.com, www.menang888.com dan www.grand288.com yang mempunyai tiga jenis permainan perjudian iaitu Slot Games, Roullete dan Table Games.

“Mereka juga menjalankan aktiviti promosi dan komunikasi urus niaga melalui aplikasi WhatsApp, WeChat dan Telegram untuk pasaran di negara ini,” jelasnya.
Siasatan dijalankan di bawah Seksyen 4(1)(a),(c),(g) Akta Rumah Judi Terbuka 1953. Kesemua tangkapan masih di dalam tahanan reman sehingga Jumaat ini bagi membantu siasatan. – KOSMO! ONLINE


Baju Melayu moden: Jangan menyimpang dari falsafah asal
Oleh MOHD RASDAN AHMAD

13 April 2022, 5:02 pm
PETALING JAYA – Musim fesyen Baju Melayu pelik kini sudah kembali, namun tahun ini nampaknya tidak seaktif tahun-tahun sebelumnya.
Kebiasaannya, jika hampir lebaran para pereka fesyen akan berlumba-lumba mengeluarkan hasil rekaan mereka bagi memenuhi permintaan pelanggan.
Namun, rekaan-rekaan pelik Baju Melayu ini terus dikritik hebat kerana didakwa telah menyimpang daripada maksud ciptaan nenek moyang kita dahulu.
Menurut laman Keris Digital, setiap bahagian Baju Melayu tradisional sebenarnya mempunyai makna, falsafah dan asal usul di sebaliknya yang mungkin masih ramai tidak tahu.
Terdapat dua jenis reka bentuk Baju Melayu iaitu Cekak Musang dan Teluk Belanga, Cekak Musang mempunyai lima butang yang melambangkan Rukun Islam.
Dua butang di atas yang sedikit terpisah membawa makna mengucapkan dua kalimah syahadah dan menunaikan solat fardu lima waktu.

Tiga butang selebihnya pula bermaksud berpuasa pada bulan Ramadan, membayar zakat dan mengerjakan haji bagi mereka yang mampu.
“Sekiranya hanya tiga butang sahaja dipakai maka falsafah menegakkan Rukun Islam melalui pemakaian tidak tercapai.
“Baju Melayu Teluk Belanga pula hanya mempunyai satu butang melambangkan tauhid iaitu mempercayai tuhan yang Esa manakala tiga saku yang berada satu di atas dan dua di bawah pula melambangkan Islam, akidah dan ihsan,” jelas laman tersebut. – KOSMO! ONLINE.


Syed Saddiq jumpa keluarga Yasin Sulaiman
Oleh MOHD. HAIKAL ISA

13 April 2022, 4:39 pm
PETALING JAYA – Ahli Parlimen Muar, Syed Saddiq Syed Abdul Rahman yang lantang memperjuangkan penggunaan kanabis untuk tujuan perubatan membuat satu pertemuan dengan keluarga penyanyi nasyid, Yasin Sulaiman hari ini.
Mempertahankan Yasin atau nama sebenarnya, Mohamad Yasin Sulaiman, yang berdepan hukuman gantung sampai mati atas pertuduhan mengedar dadah jenis ganja, Saddiq berkata, tragedi berlaku terhadap penyanyi itu merupakan tangisan meminta bantuan bukan hanya untuk dirinya, tetapi orang lain yang memerlukan kanabis sebagai alternatif perubatan.
“Tadi saya sempat berjumpa dengan keluarga Yasin. Saya mohon maaf kepada saudara Yasin sebab terlepas pandang hantarannya pada Oktober lepas.
“Apa yang berlaku kepadanya adalah tangisan meminta bantuan bukan hanya untuk dirinya tetapi untuk orang lain yang lama sudah menderita dan memerlukan kanabis untuk tujuan rawatan perubatan.
“Tiada mak ayah yang nak tengok anak mereka sakit dan masuk penjara sebab cari rawatan. Ibu bapa hanya mahukan yang terbaik untuk kesihatan anak-anak,” katanya menerusi hantaran status terbaharu dalam Instagram.

View this post on Instagram

A post shared by Syed Saddiq (@syedsaddiq)

Ujar mantan Menteri Belia dan Sukan itu lagi, beliau acapkali bertemu dengan ibu bapa yang terpaksa membeli phytocannabinoid CBD (cannabidiol) atau minyak CBD dari luar negara demi merawat anak-anak mereka.
“Mama saya pun merayu, mohon bantu saudara Yasin. Saya ada jumpa ibu bapa yang terpaksa beli CBD dari luar negara untuk anak-anak mereka. Doktor-doktor pun ada cuba bantu dapatkan CBD untuk pesakit.
“Mereka semua memerlukan ubat yang terbaik untuk kesihatan mereka. Ini persoalan antara hidup dan mati.
“Saudara Yasin yang kita kenal ini baru satu, tapi ada banyak lagi ‘Yasin’ yang kita tak kenal mungkin dah dihukum dan tidak mendapat rawatan yang betul,” getusnya.
Tegas Saddiq lagi, undang-undang pengharaman perubatan kanabis sudah lapuk dan dalam coretan status sama, beliau memberi analogi bahawa Pertubuhan Kesihatan Sedunia (WHO) juga sudah mengeluarkan kanabis daripada senarai narkotik.
“Undang-undang pengharaman perubatan kanabis dah lapuk. WHO sendiri dah keluarkan kanabis dari senarai narkotik.
“Realitinya, abila cakap mengenai rokok, rokok membunuh lapan juta orang setiap tahun, di Malaysia sahaja 27,000. Alkohol pula tiga juta kematian setiap tahun.
“Tapi apabila bercakap hal kanabis untuk perubatan, tiba-tiba ia menjadi satu ‘taboo’ dan tindakan hukuman undang-undang dikenakan. Ingat, pesakit bukan penjenayah!,” ujarnya.
Dalam hantaran status yang dimuat naik, tertera juga status Facebook yang dicoret Yasin pada tarikh 14 Oktober 2021 memuji usaha ahli politik berkenaan memperjuangkan penggunaan kanabis untuk tujuan perubatan.
Pada 25 Mac lalu Kosmo! Online melaporkan polis menahan penyanyi nasyid kerana disyaki memiliki dadah dan menanam pokok ganja di sebuah kondominium di Kota Damansara, di sini.
Ekoran itu, pada 31 Mac, penyanyi itu yang didedahkan identiti sebagai Yasin kemudian dilaporkan bakal berdepan hukuman mati akibat perbuatannya. – KOSMO! ONLINE


Arja Lee kini pensyarah seni
Oleh SAIRUL ZAMRI MISRANI

13 April 2022, 4:10 pm
PETALING JAYA – “Alhamdulillah angan-angan dah pun jadi kenyataan, impian jadi cita-cita. Aku betul betul bergelar pensyarah. Nama aku Sir Arja!”.
Demikian kegembiraan yang diluahkan pelakon Arja Lee menerusi Instagram selepas bergelar pensyarah di Universiti Malaysia Kelantan (UMK) sejak beberapa bulan lalu.
Kata Arja atau nama sebenarnya Azharudin Ramli, 37, karier sebagai pensyarah yang mendidik anak bangsa sudah lama menjadi impiannya sejak sekian lama.
“Alhamdulillah, UMK menawarkan saya berkhidmat sebagai pensyarah dalam bidang seni persembahan.
“Saya pun baharu saja menamatkan pengajian peringkat sarjana dalam bidang tersebut. Pada saya tawaran tersebut merupakan rezeki yang cukup bermakna buatnya,” katanya.
Pelakon filem … Dalam Botol itu juga berasakan sudah tiba masanya untuk fokus terhadap bidang akademik berbanding seni ketika ini.

“Pada saya, sudah tiba masanya untuk saya berkhidmat menabur budi sebagai seorang anak seni yang sedikit berpengalaman.
“Saya ingin melihat anak-anak muda kita bersedia dan cukup serba-serbi terutama yang ingin menceburi bidang seni nanti,” katanya.
Terdahulu, Arja berjaya menamatkan pengajian dalam Ijazah Sarjana Muda Seni Halus (Lakonan dan Pengarahan) dan Ijazah Sarjana Pengajian Seni di Universiti Pendidikan Sultan Idris (UPSI) sebelum dilantik sebagai pensyarah. – KOSMO! ONLINE


Lagi penduduk Palestin ditembak mati tentera Israel
Oleh KOSMO!

13 April 2022, 4:21 pm
NABLUS, TEBING BARAT – Kementerian Kesihatan Palestin memaklumkan bahawa tentera Israel telah menembak mati seorang warga Palestin di bandar Nablus pada hari kelima operasi ketenteraan di Tebing Barat.
“Pemuda itu, Muhammad Hassan Muhammad Assaf, 34, maut selepas ditembak di dada oleh tentera Zionis semasa pencerobohan di bandar Nablus,” kata kementerian itu.
Tiada ulasan dibuat oleh tentera Israel berkenaan kejadian tersebut.
Perkhidmatan perubatan Bulan Sabit Merah Palestin melaporkan bahawa seramai 31 penduduk cedera di lokasi tersebut dan di kampung berhampiran termasuk 10 orang turut terkena tembakan.
Tentera Zionis telah meningkatkan serbuan dan penangkapan di seluruh Tebing Barat selepas empat serangan berlaku di Israel dalam tempoh tiga minggu lalu menyebabkan 14 orang terbunuh termasuk satu kejadian tembakan minggu lalu di tengah-tengah bandar Tel Aviv.
Mereka juga dilaporkan membunuh 16 rakyat Palestin dalam tempoh yang sama, demikian menurut kiraan AFP.

Kelab Tahanan Palestin kemudiannya melaporkan sebanyak 14 penangkapan baharu dalam tempoh semalaman di seluruh Tebing Barat. – AFP